CINNEADH (CBES) 2021/509 ÓN gCOMHAIRLE

an 22 Márta 2021

lena mbunaítear Saoráid Síochána Eorpach, agus lena n-aisghairtear Cinneadh (CBES) 2015/528

TÁ COMHAIRLE AN AONTAIS EORPAIGH,

Ag féachaint don Chonradh ar an Aontas Eorpach, agus go háirithe Airteagail 28(1), 41(2), 42(4) agus 30(1) de,

Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála, a bhfuil tacaithe leis ag an gCoimisiún Eorpach,

De bharr an mhéid seo a leanas:

(1) De réir phointe (c) d’Airteagal 21(2) den Chonradh ar an Aontas Eorpach (CAE), saothraíonn Comhbheartas Eachtrach agus Slándála an Aontais (CBES), ar dlúthchuid de an Comhbheartas Slándála agus Cosanta (CBSC), inter alia, an cuspóir an tsíocháin a chaomhnú, coinbhleachtaí a chosc agus an tslándáil idirnáisiúnta a neartú, i gcomhréir le cuspóirí agus prionsabail Chairt na Náisiún Aontaithe (NA) (“Canairt NA”).

(2) Sna conclúidí uaithi an 17 Deireadh Fómhair 2016 i ndáil leis an Straitéis Dhomhanda maidir le Beartas Eachtrach agus Slándála an Aontais Eorpaigh (EUGS), dúirt an Chomhairle gurb ionann EUGS agus creat an Aontais don pháirteachas seachtrach aontaithe freagrach le páirtithe eile ar mhaithe le luachanna agus leasanna an Aontais a chur chun cinn a mhéid a bhaineann leis an tslándáil, an daonlathas, an rathúnas agus ord domhanda riailbhunaithe, lena n-áirítear cearta an duine agus an smacht reachta. Dúradh sna Conclúidí sin chomh maith go ndéanfar an fhís pholaitiúil a leagtar amach in EUGS a aistriú go pras ina tionscnaimh beartais nithiúil agus ina gníomhaíocht nithiúil, a bheidh dírithe ar chúig thosaíocht ghníomhaíocht sheachtrach an Aontais a shainaithnítear in EUGS: an tslándáil agus an chosaint a neartú; infheistiú a dhéanamh in athléimneacht na stát agus na sochaithe lastoir agus laisteas den Aontas; cur chuige comhtháite a fhorbairt maidir le coinbhleachtaí agus le géarchéimeanna; oird réigiúnacha chomhoibríocha a chur chun cinn agus tacú leo; agus rialachas domhanda bunaithe ar an dlí idirnáisiúnta a atreisiú, lena n-áirítear prionsabail Chairt na Náisiún Aontaithe agus Ionstraim Chríochnaitheach Heilsincí.

(3) Sna conclúidí uaithi an 22 Eanáir 2018 maidir leis an gcur chuige comhtháite i ndáil le coinbhleachtaí agus géarchéimeanna seachtracha, a shainaithnítear in EUGS mar chreat faoinar féidir leis an Aontas rannpháirt níos comhleanúnaí agus níos iomláine a bheith aige i ndáil le coinbhleachtaí agus géarchéimeanna seachtracha, d’athdhearbhaigh an Chomhairle na naisc idir an fhorbairt inbhuanaithe, an ghníomhaíocht dhaonnúil, cosc na coinbhleachta, agus cothú na síochána.

(4) Ba cheart gníomhaíocht an Aontais faoi CBES a bheith comhsheasmhach le beartais agus le cuspóirí ghníomhaíocht sheachtrach an Aontais agus le beartais eile de chuid an Aontais, go háirithe creat straitéiseach an Aontais chun tacú le hathchóiriú na hearnála slándála, an cur chuige comhtháite maidir le coinbhleachtaí agus géarchéimeanna seachtracha (AES), agus cur chuige straitéiseach an Aontais maidir le mná, síocháin agus slándáil (MSS) (“Cur Chuige Straitéiseach an Aontais maidir le Mná, Síocháin agus Slándáil”) chomh maith le rúin ábhartha Chomhairle Slándála na Náisiún Aontaithe. Ba cheart dlí an Aontais a chomhlíonadh leis an ngníomhaíocht sin freisin, go háirithe maidir le Comhsheasamh 2008/944/CBES (1). Ní dhéanfar dochar, le gníomhaíocht den sórt sin, do chineál sonrach bheartas slándála agus cosanta na mBallstát. Ba cheart do ghníomhaíocht an Aontais lán-urraim a thabhairt d’oibleagáidí an Aontais Eorpaigh agus a Bhallstáit faoin dlí idirnáisiúnta, go háirithe maidir le dlí idirnáisiúnta chearta an duine agus leis an dlí daonnúil idirnáisiúnta.

(5) Sna conclúidí uaithi an 17 Meitheamh 2019 maidir le slándáil agus cosaint i gcomhthéacs straitéis dhomhanda an Aontais Eorpaigh, chuir an Chomhairle i dtreis a thábhachtaí atá saincheisteanna comhshaoil agus an t-athrú aeráide don tslándáil agus don chosaint, d’aithin sí ábharthacht an athraithe aeráide do mhisin agus d’oibríochtaí CBSC agus dúirt gur dhíol sásaimh di an íogaireacht aeráide mhéadaithe atá ag gabháil le gníomhaíochtaí sin an Aontais a bhaineann le cosc coinbhleachtaí agus slándáil inbhuanaithe.

(6) Chun críocha CBES, seolann an tAontas oibríochtaí a mbíonn impleachtaí míleata nó cosanta leo agus soláthraíonn sé cúnamh do thríú stáit, d’eagraíochtaí idirnáisiúnta agus réigiúnacha chun a n-acmhainneachtaí siúd a bhaineann le cúrsaí míleata agus cosanta a fheabhsú chun an tsíocháin agus an tslándáil a áirithiú nó chun tacú le gnéithe míleata na n-oibríochtaí tacaíochta síochána atá faoina stiúir.

(7) Sna conclúidí uaithi an 14 Samhain 2016 agus an 6 Márta 2017 maidir le straitéis dhomhanda an Aontais Eorpaigh a chur chun feidhme i réimse na slándála agus na cosanta, meabhraíodh don Chomhairle a riachtanaí atá sé go sásófaí gach riachtanas maidir le tacú a thuilleadh le tíortha comhpháirtíochta agus iad ag iarraidh géarchéim a chosc agus a bhainistiú ar a gconlán féin, lena n-áirítear i gcomhthéacs misean agus oibríochtaí de chuid CBSC, a bhfuil cúraimí oiliúna, comhairle agus/nó meantóireachta i gceist iontu in earnáil na slándála.

(8) Ina theannta sin, sna conclúidí uaithi an 14 Samhain 2016 maidir le SSR, meabhraíodh don Chomhairle na huaillmhianta nua a léirítear in EUGS , chomh maith leis an aidhm a bhaineann le Spriocanna Forbartha Inbhuanaithe Chlár Oibre 2030 a chur chun feidhme. Anuas air sin, d’fhormhuinigh sí an Teachtaireacht Chomhpháirteach ón gCoimisiún agus ó Ardionadaí an Aontais do Ghnóthaí Eachtracha agus don Bheartas Slándála dar teideal “Gnéithe de chreat straitéiseach uile-Aontais chun tacú le hAthchóiriú na hEarnála Slándála”, agus dúirt sí gur príomhuirlis í athchóiriú na hearnála slándála chun coinbhleachtaí a chosc trí aghaidh a thabhairt ar fhachtóirí géarchéime a d’fhéadfadh a bheith ann, agus chun géarchéimeanna a bhainistiú agus coinbhleachtaí a réiteach, agus sa chobhsú iarchoinbhleachta, sa chothú síochána agus sa chothú stáit trí institiúidí cuntasacha slándála a bhunú arís agus seirbhísí éifeachtacha slándála a bhunú arís don phobal, lena soláthrófar timpeallacht le haghaidh forbairt inbhuanaithe agus le haghaidh na síochána.

(9) Sna conclúidí uaithi an 10 Nollaig 2018 maidir le MSS, dúirt an Chomhairle gur dhíol sásaimh di cur chuige straitéiseach an Aontais maidir le MSS d’athdhearbhaigh an Chomhairle freisin go dtabharfar éifeacht do Chlár Oibre MSS i ngníomhaíocht sheachtrach uile an Aontais agus dá réir sin gur gné thábhachtach é den chur chuige comhtháite maidir le coinbhleachtaí agus géarchéimeanna seachtracha.

(10) De réir Airteagal 41(2) den CAE, aon chaiteachas oibríochtúil a eascraíonn as cur chun feidhme CBES, déantar é a mhuirearú ar bhuiséad an Aontais, cé is moite de chaiteachas a eascraíonn as oibríochtaí a bhfuil impleachtaí míleata nó cosanta acu agus i gcásanna ina gcinneann an Chomhairle – ag gníomhú di d’aon toil – a mhalairt.

(11) Dá bhrí sin, ba cheart Saoráid Eorpach Síochána de chuid an Aontais (an “tSaoráid”)a bhunú chun costais choiteanna na n-oibríochtaí míleata agus na misean faoi CBSC a mhaoiniú, mar aon leis an gcaiteachas oibríochtúil, i gcásanna inar chinn an Chomhairle caiteachas oibríochtúil den sórt sin a mhuirearú ar na Ballstáit na ngníomhaíochtaí chun acmhainneachtaí a bhaineann le cúrsaí míleata agus cosanta tríú Stáit agus eagraíochtaí réigiúnacha agus idirnáisiúnta a fheabhsú agus caiteachas na tacaíochta a thugtar do ghnéithe míleata d’oibríochtaí tacaíochta síochána faoi stiúir eagraíochta réigiúnaí nó idirnáisiúnta nó faoi stiúir tríú Stáit. Ní mhaoineofar leis an tSaoráid acmhainneachtaí a chistítear faoi bhuiséad an Aontais. Chun aon oibríocht faoin tSaoráid a mhaoiniú, ní mór go nglacfadh an Chomhairle roimh ré, ag gníomhú di d’aon toil, gníomh dlí bunúsach lena mbunaítear gníomhaíocht den sórt sin.

(12) I bhfianaise na saintréithe a bhíonn ag oibríochtaí agus misin mhíleata de chuid an Aontais, bíonn bainistiú airgeadais na gcostas coiteann a bhaineann le hoibríochtaí agus le misin den sórt sin faoin tSaoráid faoi réir socruithe agus rialacha riaracháin nach ionann agus na cinn sin a bhaineann le bearta cúnaimh. Áiritheoidh an tSaoráid go mbeidh comhleanúnachas leis an socruithe a dhéantar faoi Chinneadh (CBES) 2015/528 ón gComhairle (2) .

(13) Thug an Chomhairle dá haire, sna conclúidí uaithi an 19 Samhain 2018 maidir leis an tslándáil agus an chosaint i gcomhthéacs Straitéis Dhomhanda an Aontais, go bhféadfaí, leis an tSaoráid , fothú acmhainneachta chomhpháirtithe an Aontais a mhaoiniú i ndáil le cúrsaí míleata nó cosanta chun cuspóirí CBES a shaothrú, cé gur chuir sí i bhfios go láidir gur gá lánúsáid a bhaint as a bhfuil ar fáil faoi bhuiséad an Aontais ina leith sin.

(14) Sa Chinneadh seo, leagtar amach nósanna imeachta agus ceanglais chun bearta cúnaimh a bheidh le cistiú faoin tSaoráid a ghlacadh agus a chur chun feidhme, lena n-áirítear measúnuithe ar íogaireacht, riosca agus tionchar coinbhleachta, bearta maolaitheacha, agus rialuithe agus coimircí dochta agus measúnú ar chomhlíonadh an dlí idirnáisiúnta, go háirithe an dlí idirnáisiúnta um chearta an duine agus an dlí daonnúil. Aon bhearta cúnaimh a bhaineann le hítimí atá ar Liosta Comhchoiteann Míleata an Aontais Eorpaigh (3) a onnmhairiú nó a aistriú, urramóidh na bearta sin na prionsabail a leagtar síos i gComhsheasamh 2008/944/CBES.

(15) Ba cheart don Aontas féachaint le tionchar a ghníomhaíochta seachtraí a optamú trí chomhleanúnachas, comhsheasmhacht agus comhlántacht idir an tSaoráid agus ionstraimí maoinithe seachtracha an Aontais a chistítear faoi bhuiséad an Aontais, go háirithe faoin Rialachán lena bhunaítear an Ionstraim um Chomharsanacht, Forbairt agus Comhar Idirnáisiúnta, agus beartais eile de chuid an Aontais i gcás inarb ábhartha. Ba cheart don Chomhairle comhleanúnachas éifeachtach a áirithiú ar gach leibhéal, agus ba cheart don Choiste Polaitiúil agus Slándála treoshuíomhanna straitéiseacha a sholáthar le haghaidh oibríochtaí míleata agus bearta cúnaimh an Aontais a bheidh le cistiú faoin tSaoráid, go háirithe chun comhleanúnachas, comhsheasmhacht agus comhlántacht CBES, lena n-áirítear CBSC, a áirithiú.

(16) Aithníonn an Chomhairle an tábhacht straitéiseach leanúnach a bhaineann leis an gcomhpháirtíocht síochána agus slándála idir an tAontas Afracach agus an tAontas Eorpach, faoi straitéis chomhpháirteach AE-an Afraic, go háirithe an creat don chomhar a bunaíodh faoin tSaoráid um Shíocháin san Afraic agus ról ceannaireachta an Aontais Afracaigh maidir leis an tsíocháin agus an tslándáil a chaomhnú ar ilchríoch na hAfraice. Tá an Chomhairle fós tiomanta acmhainní an Aontais Afracaigh a fhorbairt sa réimse seo, cúnamh a sholáthar i dtaca le hoibríochtaí tacaíochta síochána arna stiúradh ag an Afraic agus chun an Struchtúr Afracach um Shíocháin agus um Shlándáil a neartú i dtreo a lánoibríochtaithe, i gcomhréir leis an Meabhrán Tuisceana an 23 Bealtaine 2018 maidir leis an tsíocháin, an tslándáil agus an rialachas, mar aon leis na sásraí comhair atá ann cheana féin a chothú, go háirithe cur chuige comhtháite bunaithe ar chomhpháirtíocht, ar chomhairliúchán agus ar chomhordú straitéiseach feabhsaithe.

(17) Ar aon dul le EUGS, ba cheart don tSaoráid rannchuidiú leis an gcobhsaíocht agus leis an tsíocháin agus athléimneacht na dtíortha comhpháirtíochta a neartú. Ba cheart do ghníomhaíochtaí a chisteofar faoin tSaoráid aghaidh a thabhairt ar riachtanais fothaithe acmhainneachta chomhpháirtithe an Aontais, go háirithe i gcomharsanacht an Aontais.

(18) Dá bhrí sin, beidh raon feidhme geografach domhanda ag an tSaoráid. Laistigh den raon feidhme sin, áiritheofar leis an tSaoráid, ar bhealach éifeachtach, leanúnachas iomlán leis an tacaíocht agus leis na gealltanais a thugann an tAontas don Afraic, tabharfaidh sé tacaíocht do chomharsanacht an Aontais Eorpaigh agus, tabharfaidh sé aghaidh ar réigiúin eile. Cuirfidh an tSaoráid feabhas ar chumas an Aontais cosc a chur le géarchéimeanna agus coinbhleachtaí agus freagairt go mear orthu, go príomha ach ní go heisiach, sna réimsí sin ina bhfuil na bagairtí slándála is práinní agus is criticiúla don Aontas. Is é is aidhm don tSaoráid cumas tíortha comhpháirtíochta cosc a chur le géarchéimeanna agus freagairt orthu a neartú, agus rannchuidiú lena dtéarnamh, chun cur ar a gcumas a bpobail a chosaint ar bhealach níos fearr, agus lena chois sin, tacú le heagraíochtaí réigiúnacha agus le heagraíochtaí idirnáisiúnta. Ba cheart an tSaoráid a úsáid mar chuid de Chur Chuige Comhtháite an Aontais, agus an leas is fearr a bhaint as sineirgí le gníomhaíochtaí agus bearta tacaíochta eile de chuid an Aontais agus na mBallstát, go háirithe tionscadail shibhialtacha de chuid CBSC agus tionscadail faoin Ionstraim um Chomharsanacht, Forbairt agus Comhar Idirnáisiúnta.

(19) I gconclúidí an 17 go 21 Iúil 2020 uaithi dúirt an Chomhairle Eorpach go mbunófar Saoráid Síochána Eorpach mar ionstraim sheachbhuiséid chun gníomhaíochtaí i réimse na slándála agus cosanta a mhaoiniú, ar gníomhaíochtaí iad a bhféadfaidh an Chomhairle cinneadh a dhéanamh ina leith, in ionad na Saoráide reatha um Shíocháin san Afraic agus in ionad shásra Athena. EUR 5 000 milliún, i bpraghasanna 2018, an uasteorainn airgeadais don tSaoráid don tréimhse 2021-2027 agus maoineofar í mar mhír sheachbhuiséid lasmuigh den Chreat Airgeadais Ilbhliantúil (CAI) trí rannchuidithe ó na Ballstáit bunaithe ar eochair dháilte ollioncam indiúscartha náisiúnta (OIN).

(20) De réir an dara fomhír d’Airteagal 41(2) CAE, i gcásanna nach ndéantar caiteachas oibríochtúil na ngníomhaíochtaí sin faoi CBES a mhuirearú ar bhuiséad an Aontais, déantar é a mhuirearú ar na Ballstáit i gcomhréir le scála na holltáirgeachta náisiúnta, mura gcinnfidh an Chomhairle a mhalairt ag gníomhú di d’aon toil. Foráiltear leis an bhforáil sin freisin nach mbeidh d’oibleagáid ar Ballstát a staon ón vótáil ar Chinneadh ón gComhairle maidir le hoibríocht agus a rinne dearbhú foirmiúil faoin dara mír d’Airteagal 31(1) CAE rannchuidiú le maoiniú na hoibríochta sin.

(21) Chinn an Chomhairle, i gcomhréir leis an dara fomhír d’Airteagal 41(2) CAE, ag eascairt as gealltanas roghnach a thug na Ballstáit dá ndeoin féin agus aird á tabhairt ar cháilíocht shonrach an bheartais slándála agus cosanta atá ag Ballstáit áirithe dá dtagraítear sa dara fomhír d’Airteagal 42(2) CAE (“an cinneadh ón gComhairle”, i gcás inar staon Ballstát ar an mbonn sin ó bheart cúnaimh a ghlacadh, agus go ndearna sé dearbhú foirmiúil faoin an dara fomhír d’Airteagal 31(1) CAE mar go gceadaítear leis an mbeart trealamh míleata nó ardáin mhíleata atá ceaptha chun fórsa marfach a thabhairt a sholáthar, nach rannchuideoidh an Ballstát sin le costais an bhirt. Ina ionad sin, agus an gealltanas roghnach tosaigh a thug sé dá dheoin féin á mheabhrú dó féin aige, rannchuideoidh an Ballstát sin méid breise le bearta cúnaimh seachas iad siúd a bhaineann le trealamh nó ardáin den sórt sin.

(22) Áiritheofar leis an méid breise a bheidh le rannchuidiú ag Ballstát a staonann ó bheart cúnaimh a ghlacadh lena bhforáiltear do sholáthar trealaimh mhíleata nó ardán a cheaptar chun fórsa marfach a thabhairt, go mbeidh rannchuidiú foriomlán an Bhallstáit sin le bearta cúnaimh i gcomhréir lena sciar den OIN i gcomhiomlán OIN de chuid na mBallstát. Ní dhéanfaidh na rannchuidithe breise sin difear do mhéid na rannchuidithe atá dlite ó na Ballstáit eile do na bearta lena ndéantar na rannchuidithe breise sin. Dá bhrí sin, tiocfaidh laghdú ar sciar na gcostas a bhaineann le bearta cúnaimh a bhaineann le soláthar trealaimh mhíleata nó ardán míleata atá ceaptha chun fórsa marfach a thabhairt mar thoradh ar staonadh den sórt sin, i gcomparáid le sciar chostais na mbeart cúnaimh eile arna gcistiú ag an tSaoráid. Mar thoradh ar an staonadh, laghdófar na leithreasuithe a d’fhéadfadh a bheith ar fáil le haghaidh bearta cúnaimh maidir le soláthar trealaimh nó ardán den sórt sin.

(23) Níor cheart don chinneadh sin ón gComhairle bac a chur ar bhainistíocht fhónta airgeadais na Saoráide ná ar a héifeachtacht.

(24) Is cinneadh eisceachtúil agus sui generis é an cinneadh sin ón gComhairle, a eascraíonn as gealltanas roghnach arna tabhairt ag na Ballstáit dá ndeoin féin, agus ní dochar é do ghinearáltacht an dara fomhír d’Airteagal 31(1), CAE agus do theideal Ballstáit dearbhú foirmiúil a dhéanamh i gcomhréir le téarmaí na forála sin, lena bhforáiltear, gcás den sórt sin, nach bhfuil sé de bheith d’oibleagáid ar an mBallstát sin an cinneadh a chur i bhfeidhm, ach go nglacfaidh an Ballstát lena mbaineann leis go bhfuil an cinneadh de cheangal ar an Aontas. Foráiltear leis an dara fomhír d’Airteagal 31(1) CFAE ina theannta sin go bhfuil an Ballstát i gceist, de mheon dlúthpháirtíochta frithpháirtí, chun staonadh ó aon ghníomhaíocht ar dóigh di bheith ar neamhréir le gníomhaíocht an Aontais a bheidh bunaithe ar an gcinneadh sin nó gníomhaíocht sin an Aontais a bhac agus go n-urramóidh na Ballstáit eile a sheasamh.

(25) Ba cheart an Cinneadh seo a athbhreithniú gach 3 bliana nó arna iarraidh sin do Bhallstát.

(26) I gcomhréir le hAirteagal 5 de Phrótacal Uimh. 22 maidir le seasamh na Danmhairge atá i gceangal le CAE agus leis an gConradh ar Fheidhmiú an Aontais Eorpaigh, ní bhíonn an Danmhairg rannpháirteach i dtaca le bearta arna nglacadh ag an gComhairle de bhun Airteagal 26(1), Airteagal 42 agus Airteagail 43 go 46 CAE, i ndréachtú ná i gcur chun feidhme cinntí agus gníomhaíochtaí de chuid an Aontais lena ngabhann impleachtaí cosanta agus ní rannchuidíonn sí le maoiniú na gcinntí ná na ngníomhaíochtaí sin.

(27) I gcomhréir le hAirteagal 41(1) CAE , ba cheart an caiteachas riaracháin do na hinstitiúidí a eascraíonn as cur chun feidhme na Saoráide a mhuirearú ar bhuiséad an Aontais.

(28) Ba cheart dá bhrí sin Cinneadh (CBES) 2015/528 a aisghairm,

TAR ÉIS AN CINNEADH SEO A GHLACADH:

TEIDEAL I

BUNÚ AGUS STRUCHTÚR

CAIBIDIL 1

Bunú, raon feidhme, sainmhínithe agus cuspóirí

Airteagal 1 Bunú agus raon feidhme 1. Leis seo, bunaítear Saoráid Eorpach Síochána (“an tSaoráid”) lena maoineoidh na Ballstáit gníomhaíochtaí an Aontais faoin gComhbheartas Eachtrach agus Slándála(CBES) chun an tsíocháin a chaomhnú, coinbhleachtaí a chosc agus an tslándáil idirnáisiúnta a neartú, i gcomhréir le pointe(c ) d’Airteagal 21(2) den Chonradh ar an Aontas Eorpach (CAE), i gcásanna nach ndéantar, de bhun Airteagal 41(2) CAE, an caiteachas oibríochtúil a eascraíonn as na gníomhaíochtaí sin a mhuirearú ar bhuiséad an Aontais. 2. Úsáidfear an tSaoráid chun na nithe seo a mhaoiniú: (a) na costais choiteanna a bhaineann le hoibríochtaí de chuid an Aontais Eorpaigh faoi Airteagail 42(4) agus 43(2) CAE a bhfuil impleachtaí míleata nó cosanta acu agus nach féidir, dá réir sin, de réir Airteagal 41(2) CAE, a mhuirearú ar bhuiséad an Aontais; (b) bearta cúnaimh arb é atá iontu gníomhaíochtaí de chuid an Aontais faoi Airteagal 28 CAE, i gcás ina gcinnfidh an Chomhairle d’aon toil, de bhun Airteagal 41(2) CAE, go ndéanfar an caiteachas oibríochtúil a eascraíonn as na bearta sin a mhuirearú ar na Ballstáit. Is iad na bearta cúnaimh faoi phointe (b): (i) gníomhaíochtaí chun na hacmhainneachtaí a bhaineann le cúrsaí míleata agus cosanta atá ag tríú Stáit agus eagraíochtaí réigiúnacha agus idirnáisiúnta a neartú; (ii) tacaíocht a thabhairt do ghnéithe míleata na n-oibríochtaí tacaíochta síochána atá faoi stiúir eagraíochta réigiúnaí nó idirnáisiúnta nó faoi stiúir tríú Stáit. 3. Bunaítear leis an gCinneadh seo freisin creat chun na bearta cúnaimh, dá dtagraítear i bpointe (b) de mhír 2, a ghlacadh agus a chur chun feidhme, ar bearta iad a bheidh bunaithe ar na prionsabail agus ar na cuspóirí a leagtar amach in Airteagal 56 agus a leanfaidh na tosaíochtaí agus na treoshuíomhanna straitéiseacha dá dtagraítear in Airteagal 9.

Airteagal 2 Uasteorainn airgeadais 1. EUR 5 692 000 000 i bpraghsanna reatha a bheidh san uasteorainn airgeadais do chur chun feidhme na Saoráide don tréimhse 2021-2027. 2. Is mar a leagtar amach in Iarscríbhinn I a bheidh an miondealú ar an uasteorainn airgeadais in aghaidh na bliana.

Airteagal 3 Inniúlacht dhlíthiúil agus díolúine ó chánacha indíreacha agus ó dhleachtanna custaim 1. Beidh inniúlacht dhlíthiúil ag an tSaoráid, go sonrach, chun cuntais bhainc a choinneáil, chun sócmhainní, soláthairtí agus seirbhísí a shealbhú, a choinneáil nó a dhiúscairt, chun foireann a fhostú, chun conarthaí, comhaontuithe agus socruithe riaracháin a dhéanamh, chun a dliteanais a chomhlíonadh agus chun bheith ina páirtí in imeachtaí dlíthiúla, de réir mar is gá, chun an Cinneadh seo a chur chun feidhme. Ní bheidh sé de chuspóir ná d’éifeacht ag an tSaoráid brabús a dhéanamh. 2. I gcomhréir leis an dara mír d’Airteagal 3 de Phrótacal Uimh. 7 ar Phribhléidí agus Díolúintí an Aontais Eorpaigh, déanfaidh na Ballstáit, i ngach cás inar féidir é, na bearta is iomchuí chun méid na gcánacha indíreacha nó na gcánacha díolacháin a bheidh ar áireamh i bpraghas maoine sochorraithe nó dochorraithe a dhíolmhú, a mhaitheamh nó a aisíoc nuair a dhéanann an tSaoráid, le haghaidh a húsáide oifigiúla, ceannacháin thábhachtacha a bhfuil cánacha den sórt sin ar áireamh ina bpraghas. Ní chuirfear forálacha den sórt sin chun feidhme, áfach, ar bhealaigh a mbeidh d’éifeacht acu iomaíocht laistigh den Aontas a shaobhadh. Chomh maith leis sin, i gcomhréir leis an gcéad mhír d’Airteagal 4 den Phrótacal sin, beidh allmhairí earraí a dhéanann an tSaoráid isteach san Aontas díolmhaithe ó gach dleacht chustaim.

Airteagal 4 Sainmhínithe Chun críoch an Chinnidh seo: (a) ciallaíonn “oibríocht” oibríocht nó misean de chuid an Aontais arna bunú nó arna bhunú faoin gComhbheartas Slándála agus Cosanta (CBSC), i gcomhréir le hAirteagal 42 CAE, a bhfuil impleachtaí míleata nó cosanta aici, lena n-áirítear cásanna ina gcuirtear an cur chun feidhme de chúram ar ghrúpa Ballstát, i gcomhréir le hAirteagal 44 CAE; (b) ciallaíonn “ceannasaí oibríochta” an Ceannasaí Oibríochta de chuid an Aontais Eorpaigh mar a shainmhínítear i gCoincheap an Aontais Eorpaigh le haghaidh Ceannas agus Rialú Míleata, lena n-áirítear, i gcás inarb infheidhme, Stiúrthóir an Chumais Mhíleata Pleanála agus Seolta; (c) ciallaíonn “beart cúnaimh” gníomhaíocht de chuid an Aontais dá dtagraítear i bpointe (b) d’Airteagal 1(2). D’fhéadfadh tacaíocht airgeadais, theicniúil nó ábhartha a bheith i gceist leis an gcúnamh a chuirfear ar fáil. Féadfaidh gníomhaíocht den sórt sin a bheith i bhfoirm birt shonraigh nó cláir ghinearálta le haghaidh tacaíochta a mbeidh fócas ar leith geografach nó téamach ag roinnt leis; (d) ciallaíonn “na Ballstáit is rannchuiditheoirí” na Ballstáit a rannchuidíonn le maoiniú oibríochta nó beart cúnaimh atá le cistiú faoin tSaoráid; (e) ciallaíonn “gníomhaí cur chun feidhme” gníomhaí a gcuirtear de chúram air nó uirthi beart cúnaimh nó cuid de bheart cúnaimh a chur chun feidhme agus a thugann comhaontú i gcrích leis an tSaoráid chun na críche sin; (f) ciallaíonn “tairbhí” tríú stát nó eagraíocht réigiúnach nó idirnáisiúnta dá dtugtar tacaíocht le beart cúnaimh.

Airteagal 5 Rannpháirtíocht i gcinntí maidir le hoibríochtaí agus bearta cúnaimh a mhaoiniú, agus rannchuidiú le maoiniú oibríochtaí agus beart cúnaimh 1. Faoi réir mhíreanna 2, 3 agus 4, beidh na Ballstáit rannpháirteach i gcinntí agus rannchuideoidh siad le maoiniú oibríochtaí agus beart cúnaimh a bheidh le cistiú faoin tSaoráid i gcomhréir le forálacha an Chinnidh seo. 2. I gcomhréir leis an dara fomhír d’Airteagal 41(2) CAE, aon Bhallstát a staon ón vótáil ar Chinneadh ón gComhairle maidir le hoibríocht agus a rinne dearbhú foirmiúil i gcomhréir leis an dara fomhír d’Airteagal 31(1) CAE, ní bheidh sé d’oibleagáid air rannchuidiú le maoiniú na hoibríochta sin. 3. I gcásanna inar staon Ballstát le linn vóta agus ina ndearna sé dearbhú foirmiúil i gcomhréir leis an dara fomhír d’Airteagal 31(1) CAE a mhéid a bhaineann le beart cúnaimh a cheadaítear le beart soláthar trealaimh mhíleata nó ardán míleata a ceapadh chun fórsa marfach a thabhairt, ní rannchuideoidh an Ballstát sin le costais an bhirt chúnaimh sin. Sa chás sin, déanfaidh an Ballstát sin rannchuidiú breise le bearta cúnaimh seachas iad siúd a bhaineann le trealamh nó ardáin den chineál sin a sholáthar. 4. I gcomhréir le hAirteagal 5 de Phrótacal Uimh. 22 maidir le seasamh na Danmhairge, ní bhíonn an Danmhairg rannpháirteach i gcinntí maidir le hoibríochtaí a bhfuil impleachtaí cosanta acu, ar cinntí iad a ghlac an Chomhairle de bhun Airteagail 42 go 44 CAE agus ní rannchuidíonn sí le maoiniú na n-oibríochtaí sin. 5. Glacfaidh na Ballstáit is rannchuiditheoirí páirt i gcinntí an Choiste um an tSaoráid dá dtagraítear in Airteagal 11 maidir le hábhair a bhaineann leis an oibríocht sin nó leis an mbeart cúnaimh sin.

Airteagal 6 Tionscnamh le haghaidh oibríochtaí agus bearta cúnaimh a bheidh le cistiú faoin tSaoráid Is ar bhonn tograí nó tionscnaimh arna gcur isteach i gcomhréir le hAirteagail 42(4) nó 30(1) CAE a ghlacfar cinntí lena mbunófar oibríochtaí agus bearta cúnaimh faoi seach arna gcistiú faoin tSaoráid.

Airteagal 7 An bunús dlí maidir le hoibríochtaí agus bearta cúnaimh an Aontais a mhaoiniú faoin tSaoráid 1. Chun oibríocht nó beart cúnaimh a mhaoiniú faoin tSaoráid, ní mór bunghníomh dlí a ghlacadh roimh ré i bhfoirm cinnidh ón gComhairle lena mbunófar an oibríocht faoi Airteagail 42(4) agus 43(2) CAE nó an beart cúnaimh faoi Airteagal 28 CAE. Mar eisceacht, ní bheidh bunghníomh dlí riachtanach chun costais choiteanna a mhaoiniú le linn chéim ullmhúcháin oibríochta nó don chaiteachas is gá chun oibríocht a fhoirceannadh, dá dtagraítear in Airteagal 44(1) agus (3) faoi seach den Chinneadh seo. Sa tslí chéanna, ní bheidh gníomh bunúsach dlí riachtanach i gcás ina mbeidh cistiú údaraithe ag an gComhairle do bhearta ullmhúcháin le haghaidh beart cúnaimh nó do bhearta práinneacha go dtí go ndéanfar cinneadh maidir le beart cúnaimh, de bhun Airteagail 57(2) agus 58, faoi seach den Chinneadh seo. 2. Leagfar síos, leis na bunghníomhartha dlí faoi mar a thagraítear dóibh i mír 1, na cuspóirí, an raon feidhme, an ré agus na coinníollacha maidir le cur chun feidhme na hoibríochta nó an bhirt chúnaimh lena mbaineann agus áireofar iontu an méid tagartha le haghaidh na n-acmhainní airgeadais a bheidh le cistiú faoin tSaoráid.

Airteagal 8 Comhsheasmhacht ghníomhaíocht an Aontais 1. I gcomhréir le hAirteagal 26(2) CAE, áiritheoidh an Chomhairle agus Ardionadaí an Aontais do Ghnóthaí Eachtracha agus don Bheartas Slándála (“an tArdionadaí”) go mbeidh comhchuibheas idir gníomhaíochtaí a mhaoinítear faoin tSaoráid agus gníomhaíochtaí eile i réimse CBES. I gcomhréir le hAirteagal 21(3) CAE, áiritheoidh an Chomhairle agus an Coimisiún, le cúnamh ón Ardionadaí, go mbeidh comhchuibheas idir gníomhaíochtaí a mhaoinítear faoin tSaoráid agus bearta faoi ionstraimí i réimsí eile de ghníomhaíocht sheachtrach an Aontais, mar aon lena bheartais eile, agus comhoibreoidh siad chuige sin. 2. I gcomhréir le hAirteagail 18(4) agus 27(1) CAE, rannchuideoidh an tArdionadaí le comhchuibheas agus leis an gcomhordú is gá a áirithiú i gcur chun feidhme an Chinnidh seo, gan dochar do na socruithe le haghaidh bhainistiú airgeadais na Saoráide mar a leagtar amach i gCaibidil 2 den Chinneadh seo. 3. Na riarthóirí agus na gníomhaithe eile atá freagrach as maoiniú oibríochtaí agus bearta cúnaimh faoin tSaoráid a bhainistiú, comhoibreoidh agus comhordóidh siad le chéile d’fhonn feidhmiú éifeachtach na Saoráide a áirithiú.

Airteagal 9 Tosaíochtaí agus treoshuíomhanna straitéiseacha 1. Leanfaidh oibríochtaí agus bearta cúnaimh na tosaíochtaí straitéiseacha arna leagan síos ag an gComhairle Eorpach agus ag an gComhairle, lena n-áirítear ina gcuid conclúidí ábhartha, maidir le gníomhaíochtaí de chuid an Aontais faoi CBES. 2. Faoi chuimsiú na dtosaíochtaí straitéiseacha dá dtagraítear i mír 1 den Airteagal seo, soláthróidh an Coiste Polaitiúil agus Slándála (CPS) treoshuíomh straitéiseach le haghaidh oibríochtaí agus bearta cúnaimh a bheidh le cistiú faoin tSaoráid d’fhonn an tsíocháin a chaomhnú, coinbhleachtaí a chosc agus an tslándáil idirnáisiúnta a neartú. Chuige sin, beidh díospóireacht aige faoi dhó sa bhliain. Ó thaobh bearta cúnaimh de, beidh na cuspóirí agus na prionsabail a leagtar amach in Airteagal 56 mar bhonn ag an CPS agus tabharfaidh sé aird chuí ar na tuarascálacha arna gcur ar fáil ag an Ardionadaí i gcomhréir le hAirteagal 63. 3. Bunóidh an Chomhairle modheolaíocht riosca agus coimircí maidir le bearta cúnaimh a bheidh le cistiú faoin tSaoráid agus déanfaidh an CPS í a athbhreithniú go rialta. 4. Soláthrófar leis an dtreoshuíomh straitéiseach, dá dtagraítear i mír 2, fócas téamach agus geografach araon, agus an staid idirnáisiúnta, na conclúidí ábhartha ón gComhairle, gníomhaíocht sheachtrach an Aontais faoi na hionstraimí airgeadais is infheidhme, agus tuarascálacha ábhartha ón Ardionadaí, ó na riarthóirí agus ó cheannasaithe na hoibríochta á gcur san áireamh, d’fhonn éifeachtacht agus comhchuibheas a bhaint amach lena rannchuideofar le cuspóirí an Aontais a bhaint amach trí oibríochtaí agus trí bhearta cúnaimh a bheidh le cistiú faoin tSaoráid. 5. Áireofar sa mhodheolaíocht riosca agus coimircí dá dtagraítear i mír 3 gnéithe féideartha maolaithe agus tionlacain, socruithe le haghaidh faireacháin agus meastóireachta agus rialuithe agus coimircí, lena n-áirítear le haghaidh bearta cúnaimh a bhaineann le nithe ar Liosta Míleata Coiteann an Aontais.

CAIBIDIL 2

Struchtúr eagrúcháin na Saoráide

Airteagal 10 Comhlachtaí bainistíochta agus an fhoireann 1. Faoi údarás agus stiúradh an Choiste um an tSaoráid dá dtagraítear in Airteagal 11, is iad seo a leanas a bhainisteoidh an tSaoráid: (a) riarthóir um oibríochtaí; (b) an ceannasaí oibríochta ar gach oibríocht, i ndáil leis an oibríocht faoina cheannas nó faoina ceannas agus i ndáil le haon bheart cúnaimh nó aon chuid de a fhéadfaidh an oibríocht a chur chun feidhme mar a fhoráiltear in Airteagal 60; (c) riarthóir um bearta cúnaimh; agus (d) oifigeach cuntasaíochta oibríochtaí agus oifigeach cuntasaíochta um bearta cúnaimh. 2. Bainfidh an tSaoráid, a mhéid is féidir, leas as institiúidí, comhlachtaí agus gníomhaireachtaí an Aontais. Rachaidh sí, go príomha, i muinín struchtúir riaracháin agus fhoireann reatha institiúidí, chomhlachtaí agus ghníomhaireachtaí an Aontais, agus na foirne sin arna dtabhairt ar iasacht ag na Ballstáit, arna iarraidh sin don riarthóir faoi seach. 3. Soláthróidh Ardrúnaí na Comhairle an riarthóir um oibríochtaí agus an t-oifigeach cuntasaíochta um oibríochtaí mar aon leis an bhfoireann agus leis na hacmhainní riaracháin is gá dóibh chun a gcuid feidhmeanna a chur i gcrích. 4. Beidh an tArdionadaí freagrach as cur chun feidhme cinntí ón gComhairle lena mbunaítear bearta cúnaimh i gcomhréir le hAirteagal 27(1) CAE a áirithiú. 5. Chun críoch chur chun feidhme airgeadais na mbeart cúnaimh, cé is moite de bheart cúnaimh nó aon chuid de arna chur chun feidhme ag oibríocht, tabharfaidh an riarthóir um bearta cúnaimh agus an t-oifigeach cuntasaíochta um bearta cúnaimh cúnamh don Ardionadaí. Feidhmeoidh an tArdionadaí an fhreagracht sin le tacaíocht ón roinn sin de chuid an Choimisiúin, dá dtagraítear in Airteagal 9(6) de Chinneadh 2010/427/AE ón gComhairle (4), agus ó sheirbhísí eile de chuid an Choimisiúin, de réir mar is gá.

Airteagal 11 An Coiste um an tSaoráid 1. Bunaítear Coiste um an tSaoráid (“an Coiste”) atá comhdhéanta d’ionadaí amháin ó gach Ballstát . 2. Beidh Cathaoirleach an Choiste ina ionadaí don Bhallstát sin a bhfuil Uachtaránacht na Comhairle aige. Comórfaidh an Cathaoirleach cruinnithe an Choiste agus beidh sé nó sí i gceannas ar na cruinnithe sin. 3. Feidhmeoidh an Coiste a chuid inniúlachtaí de bhun an Chinnidh seo. Gníomhóidh sé de réir na rialacha vótála a leagtar amach i mír 14. 4. Glacfaidh an Coiste buiséad bliantúil na Saoráide agus na buiséid leasaitheacha, ag cur san áireamh an méid tagartha le haghaidh gach oibríocht agus gach beart cúnaimh. 5. Formheasfaidh an Coiste na cuntais bhliantúla agus déanfaidh sé urscaoileadh orthu do na riarthóirí agus do gach ceannasaí oibríochta maidir leis na hábhair a bhfuil siad freagrach astu faoi seach. 6. Ar thogra comhpháirteach ó na riarthóirí, glacfaidh an Coiste na rialacha seo a leanas maidir le cur chun feidhme an chaiteachais a mhaoinítear faoin tSaoráid, ar rialacha iad lena bhforlíontar na rialacha a leagtar amach sa Chinneadh seo. (a) beidh na rialacha cur chun feidhme maidir le hoibríochtaí míleata cosúil, i dtéarmaí solúbthachta, leis na rialacha airgeadais a raibh feidhm acu maidir leis an sásra chun na costais choiteanna a bhaineann le hoibríochtaí an Aontais Eorpaigh a bhfuil impleachtaí míleata nó cosanta acu a bunaíodh le Cinneadh (CBES) 2015/528 ón gComhairle (“sásra Athena”) a riar; (b) beidh na rialacha cur chun feidhme maidir le bearta cúnaimh comhchuí leis an leibhéal céanna bainistíochta fónta airgeadais, trédhearcachta agus neamh-idirdhealaithe agus ráthóidh siad an leibhéal céanna bainistíochta fónta airgeadais, trédhearcachta agus neamh-idirdhealaithe leo siúd a leagtar amach i Rialachán (AE, Euratom) 2018/1046 ó Pharlaimint na hEorpa agus ón gComhairle (5). Tabharfaidh na rialacha sin údar sainráite do na cásanna ina bhfuil sé riachtanach imeacht ó rialacha Rialachán (AE, Euratom) 2018/1046 chun solúbthacht spriocdhírithe a cheadú, agus áiritheoidh siad go gcomhlíonfaidh na rialacha cuntasaíochta arna nglacadh ag an oifigeach cuntasaíochta de bhun phointe (d) d’Airteagal 13(4) na caighdeáin chuntasaíochta a bhfuil glacadh leo go hidirnáisiúnta don earnáil phoiblí. Scrúdóidh an Coiste, i ndlúthchomhar leis na riarthóirí, na rialacha cur chun feidhme dá dtagraítear i bpointí (a) agus (b) atá beartaithe, go háirithe d’fhonn a áirithiú go gcomhlíonfaidh na rialacha cur chun feidhme prionsabail na bainistíochta fónta airgeadais agus an neamh-idirdhealaithe agus go n-urramófar cearta bunúsacha. 7. Ar thogra ón gCathaoirleach le tacaíocht ó na riarthóirí, glacfaidh an Coiste a rialacha nós imeachta. 8. Agus maoiniú oibríochta nó birt chúnaimh á phlé ag an gCoiste: (a) beidh an Coiste comhdhéanta d’ionadaí ó gach Ballstát is rannchuiditheoir; (b) féadfaidh ionadaí ó Bhallstát nach rannchuidíonn leis an oibríocht nó leis an mbeart cúnaimh freastal ar imeachtaí an Choiste a bhaineann le hoibríocht den sórt sin nó leis an mbeart cúnaimh sin, gan páirt a ghlacadh ina chuid vótaí; (c) glacfaidh gach ceannasaí oibríochta nó ionadaí an duine sin páirt in imeachtaí an Choiste i ndáil leis an oibríocht ar a bhfuil sé nó sí i gceannas agus i ndáil leis an mbeart cúnaimh nó aon chuid de arna chur chun feidhme ag an oibríocht, gan páirt a ghlacadh ina chuid vótaí; (d) iarrfar ar ionadaithe na dtríú Stát is rannchuiditheoirí agus ar na rannchuiditheoirí deonacha a bheith rannpháirteach in imeachtaí an Choiste nuair a bhaineann an plé go díreach lena rannchuidiú airgeadais siúd, gan páirt a ghlacadh ina chuid vótaí ná gan a bheith i láthair lena linn. (e) féadfar cuireadh a thabhairt d’ionadaithe gníomhaithe ábhartha eile, go háirithe gníomhaithe cur chun feidhme, páirt a ghlacadh in imeachtaí an Choiste maidir leis an mbeart cúnaimh a chuireann siadsan chun feidhme go hiomlán nó go páirteach, gan aon pháirt a ghlacadh sa vótáil. 9. Soláthróidh an riarthóir um oibríochtaí an rúnaíocht don Choiste maidir le hábhair a bhaineann le hoibríochtaí agus leis na bearta cúnaimh arna gcur chun feidhme ag oibríochtaí, agus soláthróidh an riarthóir um bearta cúnaimh an rúnaíocht don Choiste maidir le hábhair a bhaineann le bearta cúnaimh. Glacfaidh gach riarthóir páirt i gcruinnithe an Choiste agus tarraingeoidh sé nó sí suas miontuairiscí na gcruinnithe maidir leis na nithe sin a bhaineann lena fhreagrachtaí féin. Féadfaidh na riarthóirí freastal ar na cruinnithe i ndáil le míreanna eile. Ní ghlacfaidh na riarthóirí páirt i vótaí an Choiste. 10. Tabharfar cuireadh d’ionadaithe ón tSeirbhís Eorpach Gníomhaíochta Seachtraí (SEGS) agus ón gCoimisiún freastal ar chruinnithe an Choiste gan aon pháirt a ghlacadh ina chuid vótaí. 11. Féadfar cuireadh a thabhairt d’ionadaithe ón nGníomhaireacht Eorpach um Chosaint (GEC) freastal ar chruinnithe an Choiste chun nithe a bhaineann le limistéar gníomhaíochta GEC a phlé; gan aon pháirt a ghlacadh ina chuid vótaí, ná a bheith i láthair lena linn. 12. Glacfaidh oifigigh chuntasaíochta na Saoráide páirt, de réir mar is gá, in imeachtaí an Choiste maidir leis na nithe a bhaineann lena bhfreagrachtaí faoi seach, gan páirt a ghlacadh ina chuid vótaí. 13. Má iarrann Ballstát, riarthóir nó ceannasaí oibríochta amhlaidh, comórfaidh an Uachtaránacht an Coiste, laistigh de 15 lá, ar a dhéanaí. 14. Agus comhdhéanamh an Choiste, mar a shainmhínítear i míreanna 1 agus 8 á chur san áireamh, gníomhóidh an Coiste d’aon toil na gcomhaltaí. Gníomhóidh sé, áfach, trí thromlach simplí na gcomhaltaí i ndáil le cúrsaí nós imeachta, mar shampla agus an clár oibre agus na miontuairiscí á bhformheas agus rialacha nós imeachta á nglacadh acu. 15. Beidh cinntí an Choiste ceangailteach. 16. I gcás ábhar práinne, féadfar cinneadh a ghlacadh trí nós imeachta i scríbhinn i gcomhréir le rialacha a bheidh le cinneadh ag an gCoiste, ar thionscnamh ón gCathaoirleach, mura n-iarrfaidh comhalta den Choiste cruinniú den Choiste. 17. De réir mar is iomchuí, cuirfidh na riarthóirí, na ceannasaigh oibríochta, agus na hoifigigh chuntasaíochta an Coiste ar an eolas faoi ábhair a bhaineann lena bhfreagrachtaí faoi seach. Go sonrach, tabharfaidh an riarthóir faoi seach eolas leordhóthanach don Choiste i gcás éileamh nó díospóid a bhfuil baint ag an tSaoráid leis. 18. Maidir leis na buiséid agus na gníomhartha eile arna nglacadh ag an gCoiste, is é an Cathaoirleach a shíneoidh iad mar aon leis an riarthóir a mbaineann na hábhair sin lena fhreagrachtaí nó lena freagrachtaí. 19. I gcás nach dtiocfar ar chomhaontú laistigh den Choiste i ndáil le mír áirithe, féadfaidh an Coiste a chinneadh an tsaincheist a chur faoi bhráid na Comhairle.

Airteagal 12 Riarthóirí 1. Tar éis dó an Coiste a chur ar an eolas, ceapfaidh Ardrúnaí na Comhairle riarthóir um oibríochtaí agus leas-riarthóir amháin um oibríochtaí, ar a laghad, ar feadh tréimhse 3 bliana. 2. Tar éis dó an Coiste a chur ar an eolas, ceapfaidh an tArdionadaí riarthóir um bearta cúnaimh ar feadh tréimhse 3 bliana. 3. Is thar ceann na Saoráide a thabharfaidh na riarthóirí faoina gcuid dualgas. 4. Is faoi fhreagracht an riarthóra um oibríochtaí a bheidh teidil shonracha an bhuiséid a bhaineann le bearta cúnaimh nó aon chuid díobh arna gcur chun feidhme ag oibríocht. 5. Beidh gach riarthóir ina ionadaí dlíthiúil ar an tSaoráid i ndáil leis na hábhair a bhaineann lena fhreagrachtaí nó lena freagrachtaí faoi seach, lena n-áirítear imeachtaí breithiúnacha agus réiteach díospóidí. 6. Maidir le gach riarthóir: (a) is é nó is í a tharraingeoidh suas teidil na ndréachtbhuiséad bliantúil agus na mbuiséad leasaitheach a bhfuil sé nó sí freagrach astu agus cuirfidh siad faoi bhráid an Choiste iad. Maidir leis an roinn “caiteachas” le haghaidh oibríochta agus le haghaidh aon bheart cúnaimh nó aon chuid de a fhéadfaidh an oibríocht a chur chun feidhme, dréachtófar é sa dréachtbhuiséad bliantúil agus sna dréachtbhuiséid leasaitheacha ar bhonn togra ón gceannasaí oibríochta i gceist; (b) is é nó is í a chuirfidh chun feidhme na buiséid bhliantúla agus na buiséid leasaitheacha faoi seach atá faoina fhreagracht nó a freagracht faoi seach agus tuairisceoidh siad ina leith tar éis don Choiste iad a ghlacadh; (c) is é nó is í a bheidh ina (h)oifigeach údarúcháin faoi seach d’ioncam agus do chaiteachas na Saoráide, cé is moite de chaiteachas arna thabhú ag céim ghníomhach na n-oibríochtaí. Féadfaidh na riarthóirí na cumhachtaí mar oifigigh údarúcháin a tharmligean de réir mar is gá; (d) ó thaobh ioncaim de, cuirfidh siad chun feidhme na socruithe airgeadais a rinneadh le tríú páirtithe i dtaca le maoiniú na n-oibríochtaí agus na mbeart cúnaimh faoi seach. 7. Áiritheoidh gach riarthóir, i dtaca leis na hábhair a bhaineann lena fhreagrachtaí nó lena freagrachtaí faoi seach, comhlíonadh na rialacha a bhunaítear leis an gCinneadh seo agus cur chun feidhme chinntí an Choiste. Chun na críche sin, féadfaidh an riarthóir um bearta cúnaimh na treoracha riachtanacha a eisiúint do ghníomhaithe cur chun feidhme, lena n-áirítear le haghaidh bearta práinneacha. 8. Údarófar do gach riarthóir, do nithe a bhaineann lena fhreagrachtaí nó lena freagrachtaí, aon bhearta a ghlacadh, i gcomhréir leis an gCinneadh seo agus leis na rialacha arna mbunú ag an gCoiste de bhun Airteagal 11(6), agus a mheasfaidh sé nó sí a bheith riachtanach chun an caiteachas a mhaoinítear faoin tSaoráid a chur chun feidhme. Cuirfidh sé nó sí an Coiste ar an eolas faoi sin. 9. Comhordóidh gach riarthóir, do nithe a bhaineann lena fhreagrachtaí nó lena freagrachtaí, an obair maidir le hábhair airgeadais a bhaineann le hoibríochtaí agus le bearta cúnaimh. Is é nó í a bheidh ina phointe nó ina pointe teagmhála leis na córais riaracháin náisiúnta agus, de réir mar is iomchuí, leis na heagrais idirnáisiúnta maidir leis na ceisteanna sin. 10. Áiritheoidh gach riarthóir, do nithe a bhaineann lena fhreagrachtaí nó lena freagrachtaí, go leanfar dá fheidhmeanna nó dá feidhmeanna, i gcás inar gá. 11. Beidh gach riarthóir freagrach don Choiste do nithe a bhaineann lena fhreagrachtaí nó lena freagrachtaí,

Airteagal 13 Oifigigh chuntasaíochta 1. Ceapfaidh Ardrúnaí na Comhairle an t-oifigeach cuntasaíochta um oibríochtaí agus leas-oifigeach cuntasaíochta amháin um oibríochtaí, ar a laghad, ar feadh tréimhse 3 bliana. 2. Ceapfaidh an tArdionadaí an t-oifigeach cuntasaíochta um bearta cúnaimh ar feadh tréimhse 3 bliana. 3. Is thar ceann na Saoráide a thabharfaidh oifigigh chuntasaíochta na Saoráide faoina gcuid dualgas. 4. Déanfaidh gach oifigeach cuntasaíochta, maidir le nithe a bhaineann lena fhreagrachtaí nó lena freagrachtaí féin: (a) na híocaíochtaí a chur chun feidhme, ioncam a bhailiú agus méideanna arna mbunú mar mhéideanna is infhaighte a aisghabháil, mar is ceart; (b) na cuntais bhliantúla a ullmhú agus iad a chur faoi bhráid an Choiste lena bhformheas; (c) na cuntais a choinneáil; (d) na rialacha agus na cleachtais chuntasaíochta agus cairt na gcuntas a leagan síos; (e) na córais chuntasaíochta le haghaidh ioncaim a leagan síos, a bhailíochtú agus a fhaireachán agus, i gcás inarb iomchuí, na córais arna leagan síos ag oifigeach údarúcháin ábhartha a bhailíochtú agus a fhaireachán chun faisnéis chuntasaíochta a sholáthar nó chun údar a thabhairt dóibh, faisnéis a fuarthas a sheiceáil agus bearta ceartaitheacha a iarraidh nuair a mheastar gur gá sin; (f) doiciméid tacaíochta a choinneáil; (g) beidh sé freagrach as bainistiú cistí. 5. Le haghaidh na gceanglas bainistithe cistí, osclóidh gach oifigeach cuntasaíochta cuntas bainc amháin nó níos mó in ainm na Saoráide nó déanfaidh sé socruithe a chur i bhfearas chun cuntais den sórt sin a oscailt. Is é nó í a bheidh freagrach freisin as cuntais den sórt sin a dhúnadh, nó socruithe a chur i bhfearas chun iad a dhúnadh. Féadfaidh na hoifigigh chuntasaíochta cúraimí áirithe a tharmligean don fho-fhoireann. 6. Cuirfidh na riarthóirí agus gach ceannasaí oibríochta an fhaisnéis go léir is gá ar fáil don oifigeach cuntasaíochta faoi seach, maidir le cuntais a thabhairt ar aird a bheidh ina léiriú cruinn ar staid airgeadais agus ar chur chun feidhme an bhuiséid. Iadsan a dheimhneoidh iontaofacht na faisnéise sin. 7. Beidh an Stiúrthóir Riaracháin freagrach don Choiste.

Airteagal 14 Forálacha ginearálta is infheidhme maidir leis na riarthóirí, maidir leis na hoifigigh chuntasaíochta agus maidir leis an bhfoireann 1. Beidh feidhmeanna an riarthóra nó an leas-riarthóra, de láimh amháin, agus feidhmeanna an oifigigh cuntasaíochta nó an leas-oifigigh cuntasaíochta, den láimh eile, comheisiach lena chéile. 2. Is faoi údarás an riarthóra um oibríochtaí a ghníomhóidh an leas-riarthóir um oibríochtaí. Is faoi údarás an oifigigh cuntasaíochta um oibríochtaí a ghníomhóidh an leas-oifigeach cuntasaíochta um oibríochtaí. 3. Cuirfear an leas-riarthóir um oibríochtaí in ionad an riarthóra um oibríochtaí nuair a bhíonn an riarthóir as láthair. Cuirfear an leas-oifigeach cuntasaíochta um oibríochtaí in ionad an oifigigh cuntasaíochta um oibríochtaí nuair a bhíonn an t-oifigeach cuntasaíochta as láthair. 4. Agus iad ag tabhairt faoi fheidhmeanna ar son na Saoráide, leanfaidh oifigigh agus baill foirne eile de chuid an Aontais de bheith faoi réir Rialacháin Foirne Oifigigh agus Coinníollacha Fostaíochta Sheirbhísigh Eile an Aontais Eorpaigh a leagtar síos i Rialachán (CEE, Euratom CECG) 259/68 ón gComhairle (6) (“na Rialacháin Foirne”). 5. Maidir leis na baill foirne a chuirtear ar fáil don tSaoráid ó na Ballstáit, beidh siad faoi réir na rialacha is infheidhme maidir le saineolaithe náisiúnta ar iasacht chuig an institiúid de chuid an Aontais atá i gceannas ar a mbainistíocht riaracháin, agus faoi réir na bhforálacha arna gcomhaontú ag a gcórais riaracháin náisiúnta agus ag an institiúid de chuid an Aontais nó ag an riarthóir faoi seach thar ceann na Saoráide. 6. Maidir leis na baill foirne sin a chuirtear ar fáil don tSaoráid nó atá fostaithe ag an tSaoráid, ní foláir dóibh imréiteach rochtana a fháil roimh ré ar fhaisnéis rúnaicmithe, ar a laghad, chuig leibhéal “SECRET UE/EU SECRET” nó imréiteach coibhéiseach ó Bhallstát.

Airteagal 15 Ceannasaithe Oibríochta 1. Déanfaidh gach ceannasaí oibríochta a dhualgais nó a dualgais a chomhall thar ceann na Saoráide i ndáil le maoiniú chostais choiteanna na hoibríochta ar a bhfuil sé nó sí i gceannas agus i ndáil le maoiniú aon bhirt cúnaimh nó aon chuid de a fhéadfaidh an oibríocht a chur chun feidhme. 2. I ndáil leis an oibríocht ar a bhfuil sé nó sí i gceannas agus i ndáil le haon bheart cúnaimh nó aon chuid de a fhéadfaidh an oibríocht a chur chun feidhme, déanfaidh gach ceannasaí oibríochta an méid a leanas: (a) a chuid nó a cuid tograí a sheoladh chuig an riarthóir um oibríochtaí le haghaidh na roinne “caiteachas” de na dréachtbhuiséid; (b) mar oifigeach údarúcháin: (i) na leithreasuithe a chur chun feidhme a bhaineann leis na costais choiteanna, an caiteachas ar na costais a sheasann an náisiún dá dtagraítear in Airteagal 48, agus leithreasuithe a chur chun feidhme a bhaineann leis na bearta cúnaimh nó leis na codanna díobh a fhéadfaidh an oibríocht a chur chun feidhme; a údarás nó a húdarás a chur i bhfeidhm ar aon duine a bheidh rannpháirteach i gcur chun feidhme na leithreasuithe sin, lena n-áirítear réamh-mhaoiniú; féadfaidh sé nó sí conarthaí a dhámhachtain agus conarthaí a dhéanamh thar ceann na Saoráide; agus cuntais bhainc a oscailt don oibríocht ar a bhfuil sé nó sí i gceannas, lena n-áirítear le haghaidh bearta cúnaimh nó codanna díobh a fhéadfaidh an oibríocht a chur chun feidhme; (ii) na leithreasuithe a chur chun feidhme a bhaineann leis an gcaiteachas ar an oibríocht sin faoina cheannas nó faoina ceannas arna chistiú le rannchuidithe deonacha; údarás a chur i bhfeidhm ar dhuine ar bith a ghlacann páirt i gcur chun feidhme na leithreasuithe sin, ar bhonn na bhforálacha ábhartha sa chomhaontú riaracháin ad hoc leis an rannchuiditheoir; féadfaidh sé nó sí conarthaí a dhámhachtain agus a dhéanamh thar ceann an rannchuiditeora; cuntas bainc amháin a oscailt do gach rannchuidiú. 3. Údarófar do gach ceannasaí oibríochta aon bhearta a ghlacadh, lena gcomhlíontar an Cinneadh seo agus na rialacha arna mbunú ag an gCoiste de bhun Airteagal 11(6), a mheasann an ceannasaí a bheith riachtanach chun an caiteachas arna mhaoiniú faoin tSaoráid a chur chun feidhme, i ndáil leis an oibríocht ar a bhfuil sé nó sí i gceannas agus i ndáil le haon bheart cúnaimh nó cuid de a fhéadfaidh an oibríocht a chur chun feidhme. Cuirfidh sé nó sí an riarthóir um oibríochtaí agus an Coiste ar an eolas faoin méid sin. 4. Coinneoidh gach ceannasaí oibríochta cuntas ar na cistí a fhaightear ón tSaoráid, ar chaiteachas a gheall sé nó sí agus ar na híocaíochtaí a rinneadh agus an t-ioncam a fuarthas, chomh maith le fardal na maoine sochorraithe arna maoiniú le buiséad na Saoráide agus a úsáideadh i ndáil leis an oibríocht ar a bhfuil sé nó sí i gceannas agus i ndáil le haon bheart cúnaimh nó cuid de a fhéadfaidh an oibríocht a chur chun feidhme. Beidh na cuntais seo ar fáil don oifigeach cuntasaíochta um oibríochtaí chun críche cigireachta nuair a iarrtar iad. 5. Seachas in imthosca a bhfuil údar cuí leo agus a fhormheasfaidh an riarthóir agus an t-oifigeach cuntasaíochta um oibríochtaí, úsáidfidh gach ceannasaí oibríochta an córas cuntasaíochta agus bainistíochta sócmhainní arna sholáthar ag an tSaoráid.

Airteagal 16 Dliteanas 1. I gcás mí-iompair nó faillí arna déanamh ag pearsanra atá ag gníomhú thar ceann na Saoráide i bhfeidhmiú a gcúraimí faoin gCinneadh seo, rialófar dliteanas araíonachta fhoireann an Aontais le Rialacháin Foirne, agus rialófar dliteanas araíonachta na foirne arna tabhairt ar iasacht nó arna cur ar fáil don tSaoráid ag Ballstát leis na rialacha agus na socruithe ábhartha náisiúnta. Gan dochar do Phrótacal Uimh. 7 ar Phribhléidí agus Díolúintí an Aontais Eorpaigh, a bhfuil feidhm aige maidir le foireann an Aontais, rialófar dliteanas coiriúil pearsanra atá ag gníomhú thar ceann na Saoráide leis na dlíthe náisiúnta is infheidhme. Ina theannta sin, féadfaidh an Coiste, dá thionscnamh féin nó ar iarratas ó Bhallstát is rannchuiditheoir nó ó thríú páirtí is rannchuiditheoir, cinneadh a dhéanamh caingean shibhialta a thabhairt i gcoinne phearsanra den sórt sin. Beidh dliteanas sibhialta fhoireann an Aontais teoranta do dhamáistí a tharla de bharr mórfhaillí nó mí-iompar toiliúil le linn chomhlíonadh a ndualgas nó i ndáil le comhlíonadh a ndualgas agus rialófar é leis na Rialacháin Foirne agus na rialacha cur chun feidhme is infheidhme maidir leo. 2. I gcás ar bith, ní fhéadfaidh Ballstát is rannchuiditheoir nó tríú páirtí is rannchuiditheoir an tAontas, Ardrúnaí na Comhairle, an tArdionadaí nó an Coimisiún a chur faoi dhliteanas mar thoradh ar a gcuid dualgas a bheith á gcomhlíonadh ag na riarthóirí, ag na hoifigí cuntasaíochta nó ag an bhfoireann arna sannadh don tSaoráid nó ar iasacht chuici. 3. Aon dliteanas conarthach a eascraíonn as conarthaí arna dtabhairt i gcrích thar ceann na Saoráide, cumhdóidh na Ballstáit is rannchuiditheoirí nó tríú páirtithe is rannchuiditheoirí é trí bhíthin na Saoráide i gcás inarb infheidhme. Rialófar é leis an dlí is infheidhme maidir leis an gconradh a bheidh i gceist. 4. Maidir le dliteanas neamhchonarthach i leith damáiste arbh iad ceanncheathrú oibríochta, ceanncheathrú fórsa nó ceanncheathrú comhchodanna ba chúis leis nó arbh í a bhfoireann i gcomhlíonadh a ndualgas ba chúis leis, chomh maith le dliteanas neamhchonarthach i leith damáiste a rinneadh le linn cur chun feidhme birt cúnaimh, cumhdóidh na Ballstáit is rannchuiditheoirí agus na tríú tíortha is rannchuiditheoirí an damáiste sin trí bhíthin na Saoráide i gcás inarb infheidhme, i gcomhréir leis na prionsabail ghinearálta is coiteann do dhlíthe na mBallstát. 5. I gcás ar bith ní fhéadfaidh Ballstát is rannchuiditheoir nó tríú páirtí is rannchuiditheoir an tAontas nó na Ballstáit a chur faoi dhliteanas maidir le conarthaí a tugadh i gcrích faoi chuimsiú cur chun feidhme buiséid nó maidir le damáiste arbh í oibríocht nó a foireann agus a ndualgais á gcomhlíonadh acu ba chúis leis. 6. Ní dochar an tAirteagal seo d’aon socruithe maidir le díolúine ó dhlínse a bheith ag pearsanra oibríochta faoi chomhaontú maidir le stádas fórsaí nó maidir le stádas misin arna thabhairt i gcrích leis an Stát óstach nó faoin gComhaontú de chuid an Aontais Eorpaigh maidir le stádas fórsaí (7).

TEIDEAL II

BUISÉAD

CAIBIDIL 3

Prionsabail agus struchtúr, buiséid leasaitheacha, aistrithe agus tabhairt anonn leithreasuithe

Airteagal 17 Prionsabail bhuiséadacha 1. Is é an buiséad, arna tharraingt suas in euro, an gníomh lena leagtar síos agus lena n-údaraítear do gach bliain airgeadais an t-ioncam agus an caiteachas ar fad arna riar ag an tSaoráid. 2. Údaraítear na leithreasuithe arna n-iontráil sa bhuiséad ar feadh fad bliana airgeadais, a thosaíonn an 1 Eanáir agus a chríochnaíonn an 31 Nollaig den bhliain chéanna. Áireofar leo leithreasuithe faoi chomhair gealltanais agus leithreasuithe faoi chomhair íocaíochtaí. 3. Údarófar na leithreasuithe faoi chomhair gealltanas arna n-iontráil sa bhuiséad laistigh de theorainn na n-uasteorainneacha airgeadais bliantúla a leagtar amach in Iarscríbhinn I. Ar a shon sin, ar choinníoll go n-urramaítear an uasteorainn fhoriomlán dá dtagraítear in Airteagal 2(1), féadfaidh an Coiste, i gcás inar gá nó in imthosca eisceachtúla, buiséad bliantúil nó leasaitheach atá suas le 15 % níos mó ná an uasteorainn airgeadais bhliantúil faoi seach a ghlacadh. Sa chás sin, féadfaidh an tArdionadaí togra a chur faoi bhráid na Comhairle chun na huasteorainneacha bliantúla a leagtar amach in Iarscríbhinn I a choigeartú, agus aon chuid de na huasteorainneacha do na blianta roimhe sin nár úsáideadh á cur san áireamh i dtús. 4. Beidh ioncam agus caiteachas an bhuiséid ar cothrom. 5. Beidh an caiteachas go léir nasctha le hoibríocht shonrach nó le beart cúnaimh ach amháin i gcás inar gá le haghaidh na gcostas a liostaítear in Iarscríbhinní II agus III. 6. Ní féidir ioncam ná caiteachas ar bith a chur chun feidhme seachas trína leithdháileadh chuig teideal sa bhuiséad agus laistigh de theorainn na leithreasuithe a iontráiltear ansin, seachas de bhun Airteagal 51 (2) agus (6) agus Airteagal 58.

Airteagal 18 An buiséad bliantúil 1. Is éard a bheidh sa bhuiséad bliantúil leithreasuithe faoi chomhair gealltanas agus leithreasuithe íocaíochta arna rangú ina dteidil a fhoroinnfear ina gcaibidlí agus ina n-airteagail. 2. Gach bliain, mar ullmhúchán don dréachtbhuiséad don chéad bhliain airgeadais eile, tarraingeoidh gach riarthóir suas na teidil a bhfuil sé nó sí freagrach astu de bhun Airteagail 12(1) agus (2), ar bhonn na riachtanas measta, laistigh de theorainn na huasteorann airgeadais bliantúla comhfhreagraí a leagtar amach in Iarscríbhinn I. Cabhróidh ceannasaithe oibríochta leis an riarthóir um oibríochtaí. 3. Áireofar leis an dréachtbhuiséad an méid seo a leanas: (a) na leithreasuithe a mheastar a bheith riachtanach chun an méid a leanas a chumhdach: — na costais choiteanna le haghaidh oibríochtaí atá ar bun nó atá beartaithe; — costas na mbeart cúnaimh atá bunaithe nó atá le formheas ag an gComhairle; (b) cuid ghinearálta chun an caiteachas tacaíochta agus ullmhúcháin ar oibríochtaí a chumhdach, dá dtagraítear in Iarscríbhinní II agus III, nach bhfuil nasctha le hoibríocht ar leith; (c) cuid ghinearálta chun an caiteachas tacaíochta agus ullmhúcháin ar bhearta cúnaimh, dá dtagraítear in Iarscríbhinní II agus II, nach bhfuil nasctha le beart cúnaimh ar leith; (d) réamhaisnéis ar an ioncam is gá chun an caiteachas a chumhdach. 4. Tiomnófar teideal sonrach do gach oibríocht nó beart cúnaimh dá dtagraítear i bpointe (a) de mhír 3 agus do gach ceann de na codanna ginearálta le haghaidh caiteachas tacaíochta agus ullmhúcháin ar oibríochtaí agus ar bhearta cúnaimh. I gcás inar oibríocht a chuireann cuid de bheart cúnaimh chun feidhme, tiomnófar teideal sonrach don chuid sin den bheart, faoi fhreagracht an riarthóra um oibríochtaí, agus beidh sé ar leithligh ó theideal chostais choiteanna na hoibríochta. 5. Déanfar caiteachas tacaíochta agus ullmhúcháin is coiteann d’oibríochtaí agus do bhearta cúnaimh araon a shannadh do gach cuid ghinearálta de réir na gcéatadán atá sna teidil le haghaidh oibríochtaí agus sna teidil le haghaidh bearta cúnaimh i mbuiséad bliantúil tosaigh na Saoráide arna ghlacadh ag an gCoiste de bhun Airteagal 11(4). 6. D’fhéadfaí caibidil dar teideal “leithreasuithe sealadacha” a áireamh le gach teideal. Iontrálfar na leithreasuithe sin i gcás ina mbeidh éiginnteacht ann, ar bhonn forais thromchúiseacha, faoin méid leithreasuithe is gá nó faoin raon feidhme chun na leithreasuithe arna n-iontráil a chur chun feidhme. 7. Is éard a bheidh san ioncam, arna fhoroinnt de réir teidil: (a) rannchuidithe is iníoctha ag na Ballstáit is rannchuiditheoirí, agus i gcás inarb iomchuí, ag tríú Stáit is rannchuiditheoirí; (b) ioncam ilghnéitheach, lena n-áirítear: — olltoradh buiséid ón mbliain airgeadais roimhe sin mar a chinn an Coiste é; — ús a fuarthas agus ioncam ó dhíolacháin; — aisghabhálacha cistí nár caitheadh le linn cur chun feidhme. 8. Molfaidh an riarthóir an dréachtbhuiséad bliantúil don Choiste faoin 30 Meán Fómhair ar a dhéanaí. Glacfaidh an Coiste an dréachtbhuiséad faoin 30 Samhain. Tabharfaidh na riarthóirí fógra do na Ballstáit agus do na tríú Stáit is rannchuiditheoirí maidir leis an mbuiséad a luaithe a ghlacfar é.

Airteagal 19 Buiséid leasaitheacha 1. Déanfaidh an riarthóir um oibríochtaí nó an riarthóir um bearta cúnaimh buiséad leasaitheach a mholadh don Choiste sna cásanna seo a leanas: (a) ina gcinnfidh an Chomhairle oibríocht nua nó beart cúnaimh nua agus dá bhrí sin nach mór teideal nua a chruthú le haghaidh na hoibríochta sin nó an bhirt sin sa bhuiséad; (b) inar gá olltoradh an bhuiséid le haghaidh bliain airgeadais ar formheasadh na cuntais ina leith i gcomhréir le Airteagal 43(6) a iontráil i mbuiséad na bliana airgeadais ina dhiaidh sin; (c) nach bhfreagraíonn, de bharr imthosca dosheachanta, eisceachtúla nó gan choinne, na leithreasuithe arna n-iontráil sna teidil le haghaidh oibríochtaí nó sna teidil le haghaidh bearta cúnaimh do riachtanais na hoibríochta comhfhreagraí nó an bhirt cúnaimh chomhfhreagraigh. 2. An dréachtbhuiséad leasaitheach a eascraíonn as oibríocht nó beart cúnaimh a bhunú nó as síneadh a chur leis an oibríocht sin nó leis an mbeart sin, cuirfear faoi bhráid an Choiste é laistigh de 4 mhí tar éis don Chomhairle an méid tagartha a fhormheas, ach amháin má chinneann an Coiste síneadh a chur leis an spriocdháta sin. 3. Le haon bhuiséad leasaitheach arna mholadh ag riarthóir, déanfar, a mhéid is féidir, aon mhéadú ar leithreasuithe a fhritháireamh trí laghduithe i dteidil eile a bhfuil an riarthóir sin freagrach astu. 4. Tarraingeofar suas, molfar, formheasfar agus glacfar an dréachtbhuiséad leasaitheach, agus tabharfar fógra ina leith i gcomhréir leis an nós imeachta céanna sa bhuiséad bliantúil. Pléifidh an Coiste an buiséad leasaitheach agus glacfaidh sé é, agus an phráinn a bhaineann leis á cur san áireamh.

Airteagal 20 Aistrithe leithreasuithe 1. Féadfaidh gach riarthóir leithreasuithe a aistriú laistigh de theidil an bhuiséid a bhfuil sé nó sí freagrach as. Gníomhóidh an riarthóir um oibríochtaí ar bhonn moladh ón gceannasaí oibríochta lena mbaineann, cé is moite de na teidil arb eisean nó arb ise an t-oifigeach údarúcháin ina leith. Cuirfidh an riarthóir lena mbaineann an Coiste ar an eolas maidir lena rún, a mhéid is féidir agus práinn na staide á cur san áireamh, seachtain amháin roimh ré ar a laghad. 2. Mar sin féin, agus faoi réir Airteagal 51(5), beidh formheas ón gComhairle ag teastáil roimh ré i gcás inar mó an t-aistriú beartaithe idir caibidlí ná 10 % i dteidil a bhfuil baint acu le hoibríochtaí, agus 20 % i gcás teidil a bhaineann le bearta cúnaimh, de na leithreasuithe a iontráladh sa chaibidil óna dtarraingítear na leithreasuithe, de réir mar atá le feiceáil sa bhuiséad a glacadh don bhliain airgeadais ar an dáta a dhéantar an moladh maidir leis an aistriú sin. Ní bheidh feidhm ag an gceanglas seo maidir le haistrithe laistigh de theideal le haghaidh beart cúnaimh i bhfoirm clár ginearálta. 3. Beidh gá le formheas roimh ré ón gCoiste chun leithreasuithe a aistriú idir teidil laistigh den chuid den bhuiséad le haghaidh oibríochtaí nó bearta cúnaimh faoi seach. Ní fhéadfar leithreasuithe a aistriú idir teidil ach amháin i gcás ina rannchuideoidh na Ballstáit chéanna leis an teideal tionscnaimh agus leis an teideal cinn scríbe. I gcásanna inar oibríocht a chuireann i gcrích cuid de chur chun feidhme birt cúnaimh mar a fhoráiltear in Airteagal 60(1), ní bheidh formheas ón gCoiste ag teastáil roimh ré chun na leithreasuithe is gá a aistriú idir an teideal le haghaidh an bhirt cúnaimh agus an teideal a bhaineann leis an gcuid sin den bheart cúnaimh a chuirfidh an oibríocht chun feidhme. 4. Ní fhéadfar leithreasuithe a aistriú idir teideal le haghaidh oibríochtaí agus teideal le haghaidh bearta cúnaimh.

Airteagal 21 Leithreasuithe a thabhairt anonn 1. Leithreasuithe nár úsáideadh faoi dheireadh na bliana airgeadais ar iontráladh iad lena haghaidh agus nár tugadh anonn go dtí an chéad bhliain airgeadais eile, cuirfear ar ceal iad, mura bhforáiltear a mhalairt san Airteagal seo. 2. Féadfaidh an Coiste cinneadh a dhéanamh faoin 31 Márta gach bliain, maidir le moltaí ó gach riarthóir faoi seach leithreasuithe faoi chomhair gealltanas, nach bhfuil gealltanas tugtha ina leith faoi dheireadh na bliana airgeadais roimhe sin, a thabhairt anonn, agus más gá leithreasuithe íocaíochta comhfhreagracha, agus sa chás sin féadfar iad a ghealladh agus a íoc suas go dtí an 31 Nollaig. 3. Cuirfidh na riarthóirí a moltaí faoi seach faoi bhráid an Choiste faoin 1 Márta gach bliain. 4. Mar sin féin, féadfar leithreasuithe a thabhairt anonn le cinneadh ón riarthóir freagrach, sna cásanna seo a leanas: (a) leithreasuithe íocaíochta, i gcás ina mbeidh gá leo chun gealltanais atá ann cheana a chumhdach; (b) leithreasuithe faoi chomhair gealltanas i dteidil le haghaidh bearta cúnaimh ar tugadh chun críche faoin 31 Nollaig den bhliain roimhe sin formhór na gcéimeanna ullmhúcháin den nós imeachta gealltanais ina leith, atá le sonrú sna rialacha maidir le cur chun feidhme de bhun Airteagal 11(6). Féadfar na leithreasuithe sin a ghealladh ansin suas go dtí an 31 Márta; (c) leithreasuithe faoi chomhair gealltanas agus leithreasuithe íocaíochta a bhfuil gá leo nuair a bheifear tar éis cinneadh ón gComhairle le haghaidh beart cúnaimh nua a ghlacadh sa ráithe dheiridh den bhliain airgeadais roimhe sin. Cuirfidh gach riarthóir an Coiste ar an eolas faoina chinntí maidir le tabhairt anonn faoin 1 Márta gach bliain. 5. Tabharfaidh gach ceannasaí oibríochta cúnamh don riarthóir um oibríochtaí agus an tAirteagal seo á chur chun feidhme aige.

Airteagal 22 Gealltanais scoilte Féadfar gealltanais bhuiséadacha ar faide ná aon bhliain airgeadais amháin iad a roinnt ina dtráthchodanna bliantúla thar roinnt blianta.

Airteagal 23 Aisghabháil cistí Déanfar aon aisghabháil a áireamh mar ioncam sa teideal céanna as ar gineadh í. I gcás nach ann a thuilleadh don teideal sin, déanfar an aisghabháil a áireamh sa chuid ghinearálta a bhfuil an riarthóir sin freagrach aisti.

Airteagal 24 Cur chun feidhme luath Ach a nglacfar an buiséad bliantúil, féadfar leas a bhaint as leithreasuithe chun gealltanais agus íocaíochtaí a chumhdach a mhéid is gá go hoibríochtúil trí bhíthin cur chun feidhme luath.

CAIBIDIL 4

Rannchuidithe

Airteagal 25 Luath-réamhaisnéis 1. Tíolacfaidh na riarthóirí na nithe seo a leanas faoin 30 Meitheamh den bhliain n: (a) réamhaisnéis ar an dara glao ar rannchuidithe don bhliain n; (b) réamhaisnéis ar an uasteorainn le haghaidh íocaíochtaí don bhliain n + 1 chun oibríochtaí agus bearta cúnaimh sa todhchaí nó oibríochtaí agus bearta cúnaimh a bheidh ag leathnú agus nach gcumhdaítear leis an dréachtbhuiséad a chur san áireamh; (c) meastachán táscach do mhéid bliantúil na rannchuidithe don bhliain n+ 1, n + 2, n + 3 agus n + 4 i gcomhréir leis na riachtanais mheasta; (d) réamhaisnéis nó méid an chéad ghlao ar rannchuidithe don bhliain n+1. 2. Déanfaidh an Coiste cinneadh maidir le huasteorainn na n-íocaíochtaí don bhliain n + 1 faoin 31 Iúil den bhliain n. 3. Cuirfidh na riarthóirí na nithe seo a leanas faoi bhráid an Choiste, faoin 30 Meán Fómhair don bhliain n: (a) réamhaisnéis ar mhéid bliantúil na rannchuidithe le haghaidh theidil uile an dréachtbhuiséid; (b) réamhaisnéis ar mhéid na chéad ghlao ar rannchuidithe don bhliain n + 1; (c) meastachán táscach athbhreithnithe bunaithe ar an bhfaisnéis is fearr atá ar fáil maidir le méideanna bliantúla na rannchuidithe do na blianta n + 2, n + 3 agus n + 4.

Airteagal 26 Rannchuidithe a chinneadh 1. Rannchuidithe is iníoctha i gcaitheamh bliana le haghaidh teideal áirithe den bhuiséad, beidh siad comhionann leis na leithreasuithe íocaíochta a iontráladh sa teideal sin, i ndiaidh an t-ioncam a iontráladh sa teideal céanna a asbhaint. 2. Cumhdófar na leithreasuithe íocaíochta le haghaidh gach oibríochta nó gach birt cúnaimh le rannchuidithe ó na Ballstáit is rannchuiditheoirí leis an oibríocht nó leis an mbeart cúnaimh sin. 3. Na leithreasuithe íocaíochta sa chuid ghinearálta den bhuiséad le haghaidh caiteachas tacaíochta agus ullmhúcháin ar oibríochtaí dá dtagraítear i bpointe (b) d’Airteagal 18(3), cumhdófar iad le rannchuidithe ó na Ballstáit seachas an Danmhairg. 4. Na leithreasuithe íocaíochta sa chuid ghinearálta den bhuiséad don chaiteachas tacaíochta agus ullmhúcháin ar bhearta cúnaimh dá dtagraítear i bpointe (c) d’Airteagal 18(3), cumhdófar iad le rannchuidithe ó na Ballstáit. 5. Cinnfear miondealú na rannchuidithe idir na Ballstáit is rannchuiditheoirí i gcomhréir le scála na holltáirgeachta náisiúnta dá dtagraítear in Airteagal 41(2) CAE agus i gcomhréir le Cinneadh 2014/335/AE ón gComhairle, Euratom (8), nó le Cinneadh ar bith eile ón gComhairle a chuirfear ina ionad sin. 6. Is iad na sonraí sin a leagtar amach sa cholún “Acmhainní dílse OIN-bhunaithe” sa tábla “Achoimre ar mhaoiniú an bhuiséid ghinearálta de réir chineál na hacmhainne dílse agus de réir Ballstáit” arna chur i gceangal leis an mbuiséad ginearálta is déanaí a ghlac an tAontas na sonraí a úsáidfear le haghaidh ríomh na rannchuidithe. Beidh an rannchuidiú ó gach Ballstát óna mbíonn rannchuidiú dlite comhréireach le cion ollioncam náisiúnta (OIN) an Bhallstáit sin i gcomhiomlán OIN de chuid na mBallstát óna mbíonn rannchuidiú dlite. 7. I gcás, de bhun Airteagal 5(3), ina staonfaidh Ballstát ó bheart cúnaimh a ghlacadh agus nach rannchuidíonn sé leis an mbeart sin, rannchuideoidh sé méid breise le bearta cúnaimh seachas na bearta sin a bhaineann le soláthar trealaimh mhíleata nó ardán míleata a cheaptar chun fórsa marfach a sheachadadh. Áiritheofar leis an méid breise sin go mbeidh rannchuidiú foriomlán an Bhallstáit sin le bearta cúnaimh i gcomhréir lena sciar den ollioncam náisiúnta (OIN). Ní dhéanfaidh na rannchuidithe breise sin difear do mhéid na rannchuidithe atá dlite ó na Ballstáit eile do na bearta lena ndéantar na rannchuidithe breise sin. 8. Ní rachaidh rannchuidithe na mBallstát in aon bhliain thar a sciar faoi seach den uasteorainn íocaíochta dá dtagraítear in Airteagal 25(2). Ní bheidh feidhm ag an teorainn sin maidir le rannchuidithe breise de bhun mhír 7 den Airteagal seo a éiríonn as staonadh ó bhearta cúnaimh i mblianta roimhe sin.

Airteagal 27 Rannchuidithe tar éis staonadh 1. Féadfaidh Ballstát a chuir in iúl go bhfuil sé ar intinn aige staonadh ó ghlacadh birt chúnaimh dá dtagraítear in Airteagal 5(3) bearta cúnaimh eile a shainaithint a ndéanfaidh sé rannchuidiú breise leo. Féadfaidh sé bearta atá ann cheana nó bearta a d’fhéadfadh a bheith ann amach anseo a shainaithint ar thíolaic nó ar fhormheas an Chomhairle nóta coincheapa ina leith, nó féadfaidh sé bearta nua eile a iarraidh chun na críche sin. 2. Mura sainaithneoidh nó mura n-iarrfaidh an Ballstát dá dtagraítear i mír 1 bearta cúnaimh eile den sórt sin laistigh de 6 mhí, sonróidh an tArdionadaí nó na Ballstáit eile na bearta a ndéanfar na rannchuidithe breise leo. 3. Tar éis dó riachtanais na mbeart eile cúnaimh dá dtagraítear i míreanna 1 agus 2 den Airteagal seo a mheasúnú, agus aird chuí á tabhairt ar thosaíochtaí straitéiseacha an Aontais agus ar na cuspóirí agus ar na prionsabail a leagtar amach in Airteagal 56, tíolacfaidh an tArdionadaí tograí don Chomhairle de réir mar is gá lena nglacadh. 4. Coinneoidh riarthóir na mbeart cúnaimh taifead de na rannchuidithe breise atá dlite ó na Ballstáit agus a staonann ó bheart cúnaimh de bhun Airteagal 5(3). 5. Urramófar le cur chun feidhme an Airteagail seo prionsabail an chlársceidealaithe bunaithe ar riachtanais agus bhainistiú fónta airgeadais na Saoráide agus caomhnófar a héifeachtacht, i gcomhchuibheas leis na Conarthaí.

Airteagal 28 Maoiniú luath 1. Beidh córas íostaiscí ag an tSaoráid chun maoiniú luath a chur ar fáil d’oibríochtaí mearfhreagartha de chuid an Aontais agus do bhearta práinneacha dá dtagraítear in Airteagal 58, i gcás nach mbeidh cistí leordhóthanacha ar fáil agus nach bhféadfaí, leis an ngnáthnós imeachta chun rannchuidithe a bhailiú, freastal ar na riachtanais in am trátha. Bainisteoidh gach riarthóir faoi seach na híostaiscí le haghaidh oibríochtaí mearfhreagartha agus le haghaidh bearta práinneacha. 2. Tar éis moltaí a fháil ón riarthóir, déanfaidh an Coiste méid na n-íostaiscí a chinneadh, agus a athbhreithniú de réir mar is gá. 3. Chun na híostaiscí a luathmhaoiniú, déanfaidh na Ballstáit ceachtar díobh seo a leanas: (a) rannchuidithe a íoc leis an tSaoráid roimh ré; nó (b) nuair a dhéanfaidh an Chomhairle cinneadh oibríocht mhearfhreagartha a sheoladh, ar oibríocht í sin lena rannchuidíonn siad, nó nuair a fhormheasfaidh sí beart práinneach, agus nuair is gá dul i muinín na híostaisce, rannchuidithe a íoc laistigh de 5 lá tar éis sheoladh an ghlao, ar leibhéal mhéid tagartha na hoibríochta mhearfhreagartha nó chostas údaraithe an bhirt phráinnigh, mura gcinnfidh an Chomhairle a mhalairt.

Airteagal 29 Rannchuidithe a bhailiú 1. Is in euro a dhéanfar rannchuidithe leis an tSaoráid. 2. Seolfaidh gach riarthóir glaonna ar rannchuidithe le haghaidh na leithreasuithe a bhaineann lena fhreagrachtaí nó a freagrachtaí faoi seach le litir chuig na riaracháin náisiúnta inniúla ar cuireadh a mionsonraí in iúl dó nó di. 3. I gcás inar oibríocht a chuireann cuid de bheart cúnaimh chun feidhme, seolfaidh an riarthóir um oibríochtaí an glao ar rannchuidithe chuig an údarás náisiúnta inniúil. I gcás inar eisigh an riarthóir um bearta cúnaimh cheana féin an glao ar rannchuidithe don bheart cúnaimh sula ndearna an Chomhairle cinneadh gur oibríocht a chuirfidh an beart nó cuid de chun feidhme, aistreoidh sé nó sí na cistí is gá don chur chun feidhme chuig an riarthóir. 4. Seolfar na glaonna ar rannchuidithe sna cásanna a leanas: (a) i gcás ina nglacfaidh an Coiste buiséad i leith bliain airgeadais. Cumhdófar leis an gcéad ghlao ar rannchuidithe na riachtanais íocaíochta do na chéad 8 mí. Cumhdófar leis an dara glao ar rannchuidithe fuílleach iarmhéid na rannchuidithe, agus iarmhéid na bliana roimhe sin á chur san áireamh i gcás inar chinn an Coiste an t-iarmhéid sin a iontráil sa bhuiséad reatha; (b) i gcás ina nglacfar buiséad leasaitheach mar a fhoráiltear dó in Airteagal 19 agus nach leor na glaonna ar rannchuidithe atá beartaithe don bhliain chun freastal in am trátha ar na riachtanais íocaíochta; (c) i gcás ina mbeidh rannchuidithe leis na híostaiscí agus a n-athshlánú de dhíth mar a fhoráiltear dó in Airteagal 28 (3) agus i míreanna 9 agus 10 den Airteagal sin. 5. Glaofaidh an riarthóir um oibríochtaí agus an riarthóir um bearta cúnaimh ar rannchuidithe ó na Ballstáit is rannchuiditheoirí nuair a ghlacfaidh an Chomhairle cinneadh lena mbunaítear oibríocht nó beart cúnaimh, a mhéid nach leor na cistí atá ar fáil le haghaidh oibríochtaí nó bearta cúnaimh faoi seach chun méid na n-íocaíochtaí arna údarú ag an gComhairle a mhaoiniú, bunaithe ar an méid tagartha sa chinneadh sin; 6. Aon ús a fabhrófar ar na rannchuidithe arna n-íoc ag na Ballstáit de réir phointe (a) d’Airteagal 28(3), cuirfear san áireamh é agus a rannchuidithe á ríomh i ngnáthghlaonna ar rannchuidithe ina dhiaidh sin. 7. In aon ghlao ar rannchuidithe déanfar miondealú ar na méaduithe agus ar na laghduithe i rannchuidithe in aghaidh an teidil sa bhuiséad. 8. Gan dochar d’fhorálacha eile an Chinnidh seo, íocfar na rannchuidithe laistigh de 30 lá tar éis sheoladh an ghlao ábhartha ar rannchuidithe, cé is moite den chéad ghlao ar rannchuidithe do bhuiséad bliana airgeadais nua, ina mbeidh spriocdháta le haghaidh íocaíochta 40 lá tar éis sheoladh an ghlao ábhartha ar rannchuidithe. 9. Déanfar aon chuid a úsáidtear de na réamh-rannchuidithe leis na híostaiscí a athshlánú trí rannchuidiú na mBallstát ábhartha a mhéadú sa chéad ghnáthghlao eile ar rannchuidithe, mura rud é go mbeidh a rannchuidiú athshlánaithe acu roimhe sin. Má tá gá le dul i muinín na híostaisce agus mura bhfuil a rannchuidiú athshlánaithe ag na Ballstáit lena mbaineann idir an dá linn, íocfaidh siad an méid is gá, más ann, laistigh de 5 lá, de bhun phointe (b) d’Airteagal 28 (3). 10. Féadfaidh aon Bhallstát a dhéanann rannchuidiú roimh ré le híostaisce údarú a thabhairt don riarthóir freagrach suas le 75 % den rannchuidiú sin a úsáid chun a rannchuidiú le hoibríocht nó beart cúnaimh a chumhdach. Sa chás sin, athshlánóidh an Ballstát lena mbaineann an rannchuidiú a íocadh roimh ré laistigh de 90 lá tar éis don riarthóir freagrach glao a sheoladh. 11. Ach a gcuirfear an dréachtbhuiséad faoi bhráid an Choiste, féadfaidh gach riarthóir luathghlao a eisiúint ar rannchuidithe le leithreasuithe a bhaineann lena fhreagrachtaí nó lena freagrachtaí roimh dheireadh na bliana airgeadais reatha do Bhallstáit a bhfuil nósanna imeachta buiséadacha agus airgeadais acu nach gceadaíonn dóibh a rannchuidiú a íoc laistigh de na spriocdhátaí a leagtar síos, mar íocaíocht ar chuntas ar na rannchuidithe le haghaidh bhuiséad na bliana airgeadais ina dhiaidh sin. 12. Íocfaidh gach Ballstát is rannchuiditheoir agus gach tríú Stát na muirir bhainc i ndáil lena rannchuidiú féin a íoc. 13. Tabharfaidh na riarthóirí admháil fála i leith na rannchuidithe a d’iarr siad. 14. I gcás ina mbeidh aisíocaíochtaí dlite, agus nach féidir iad a dhéanamh go hiomlán trí asbhaint ó na rannchuidithe atá dlite don tSaoráid, aisíocfar leis na Ballstáit lena mbaineann iad laistigh de 30 lá.

Airteagal 30 Bainistiú arna dhéanamh ag an tSaoráid ar rannchuidithe deonacha airgeadais 1. I gcomhréir le forálacha ábhartha an chreata dlí lena rialaítear oibríocht nó beart cúnaimh, agus tar éis don Choiste Polaitiúil agus Slándála glacadh leis, féadfaidh an Coiste a údarú go gcuirfear de chúram ar an tSaoráid bainistiú riaracháin rannchuidithe dheonaigh airgeadais ó Bhallstát nó ó thríú páirtí. Féadfar rannchuidiú deonach airgeadais den sórt sin a chur in áirithe do thionscadal ar leith chun tacú leis an oibríocht nó leis an mbeart cúnaimh. 2. Déanfar na costais riaracháin a bhaineann le bainistiú an rannchuidithe dheonaigh a chumhdach go díreach leis an rannchuidiú deonach féin, mura gcinnfidh an Coiste a mhalairt. 3. Ar fhormheas a fháil ón gCoiste, déanfaidh an riarthóir cuí na socruithe riaracháin is gá a thabhairt i gcrích, leis an mBallstát nó an tríú páirtí lena mbaineann, lena sainítear cuspóir an rannchuidithe dheonaigh, na costais a chumhdófar léi agus bainistiú an rannchuidithe dheonaigh. 4. Ní fhéadfar aon rannchuidiú deonach a úsáid ach amháin chun na críche ar chuici a soláthraíodh don tSaoráid í, mar a leagtar amach sa socrú riaracháin leis an mBallstát nó leis an tríú páirtí lena mbaineann. 5. Áiritheoidh an riarthóir lena mbaineann go gcomhlíonann bainistiú rannchuidithe deonacha na socruithe riaracháin ábhartha. Soláthróidh an riarthóir do gach rannchuiditheoir, go díreach nó tríd an gceannasaí oibríochta i gcás inarb infheidhme, an fhaisnéis ábhartha a bhaineann le bainistiú an rannchuidithe dheonaigh mar a comhaontaíodh sa socrú riaracháin is infheidhme.

Airteagal 31 Ús ar íocaíocht dhéanach 1. Mura ndéanfaidh Ballstát nó tríú páirtí íocaíocht leis an tSaoráid faoin dáta dlite, muirearófar ús ar íocaíocht dhéanach ag ráta atá comhionann le príomhráta athmhaoiniúcháin an Bhainc Cheannais Eorpaigh le méadú 3,5 pointe céatadáin. 2. Ní ghearrfar ús ar bith nuair a bhíonn an íocaíocht níos lú ná 30 lá déanach. Gearrfar ús ar thréimhse iomlán na moille nuair a bhíonn an íocaíocht níos mó ná 30 lá déanach.

CAIBIDIL 5

Cur chun feidhme

Airteagal 32 Na prionsabail 1. Bainfear leas as leithreasuithe na Saoráide i gcomhréir le prionsabail na bainistíochta fónta airgeadais, eadhon prionsabail na barainneachta, na héifeachtúlachta agus na héifeachtachta. 2. Beidh oifigigh údarúcháin freagrach as ioncam agus caiteachas na Saoráide a chur chun feidhme i gcomhréir le prionsabail na bainistíochta fónta airgeadais agus as a áirithiú go gcomhlíonfar na ceanglais maidir le dlíthiúlacht agus le rialtacht. D’fhonn caiteachas a chur chun feidhme: (a) déanfaidh na hoifigigh údarúcháin gealltanais bhuiséadacha agus dhlíthiúla, lena n-áirítear trí chonarthaí a shíniú thar ceann na Saoráide, (b) déanfaidh siad caiteachas a bhailíochtú, íocaíochtaí a údarú agus (c) na céimeanna is gá maidir le cur chun feidhme na leithreasuithe a ghlacadh ar láimh. 3. Féadfaidh oifigeach údarúcháin a chuid nó a cuid dualgas a tharmligean le cinneadh lena gcinntear an méid seo a leanas: (a) na baill foirne ar leibhéal iomchuí a gheobhaidh an tarmligean úd; (b) méid na gcumhachtaí a thabharfar; agus (c) an raon feidhme do thoscaireachtaí chun a gcuid cumhachtaí a fho-tharmligean. 4. Áiritheofar cur chun feidhme na leithreasuithe i gcomhréir leis an bprionsabal go mbeidh dualgais an oifigigh údarúcháin leithscartha ó dhualgais an oifigigh cuntasaíochta. Beidh dualgais an oifigigh údarúcháin agus dualgais an oifigigh cuntasaíochta comheisiach ar a chéile.

Airteagal 33 Modhanna cur chun feidhme 1. Cuirfidh an ceannasaí oibríochta maoiniú na gcostas coiteann a bhaineann le hoibríocht chun feidhme thar ceann na Saoráide nuair atá sé nó sí in oifig, nó déanfaidh an riarthóir um oibríochtaí é, ina cháil nó ina cáil mar oifigeach údarúcháin. 2. Féadfar beart cúnaimh a chur chun feidhme trí bhainistíocht dhíreach nó indíreach. Sa chás ina gcuirtear beart cúnaimh chun feidhme trí bhainistíocht indíreach, féadfaidh an Chomhairle na gníomhaithe cur chun feidhme a ainmniú as ceann amháin de na catagóirí seo a leanas: (a) Aireachtaí nó ranna rialtais na mBallstát nó a gcomhlachtaí agus a ngníomhaireachtaí eile dlí phoiblí nó comhlachtaí arna rialú ag an dlí príobháideach agus a bhfuil misean seirbhíse poiblí acu sa mhéid go dtugtar ráthaíochtaí airgeadais leordhóthanacha dóibh; (b) eagraíocht idirnáisiúnta, eagraíocht réigiúnach, nó a gcomhlachtaí agus a ngníomhaireachtaí; (c) tríú Stát nó a chomhlachtaí agus a ghníomhaireachtaí dlí phoiblí, ar choinníoll nach sáraíonn an tríú Stát sin leasanna slándála agus cosanta an Aontais agus a mBallstát agus go n-urramaíonn sé an dlí idirnáisiúnta agus, i gcás inarb ábhartha, prionsabal an dea-chaidrimh idir comharsanachta leis na Ballstáit; (d) Gníomhaireachtaí agus comhlachtaí an Aontais a bhfuil pearsantacht dhlítheanach acu. 3. I gcásanna eisceachtúla, féadfar eintitis nach dtagann faoi na catagóirí atá liostaithe thuas a ainmniú mar ghníomhaithe cur chun feidhme, tar éis don riarthóir daingniú a fháil i gcomhréir le mír 5, ar choinníoll go gcuirfear an beart cúnamh chun feidhme i gcomhchuibheas le pointe (c) de mhír 2. 4. Féadfaidh an tairbhí nó na comhlachtaí atá ainmnithe ag an tairbhí bearta cúnaimh a chur chun feidhme go hiomlán nó go páirteach freisin. Sa chás sin, beidh feidhm ag na forálacha a bhaineann le gníomhaithe cur chun feidhme sa Chinneadh seo maidir le tairbhithe nó comhlachtaí den sórt sin mar ghníomhaithe cur chun feidhme. 5. Gan dochar d’Airteagal 56 (3) agus d’Airteagal 66(8), tabharfaidh an riarthóir comhairle, ag céim ullmhúcháin an bhirt cúnaimh, maidir le hacmhainneacht na ngníomhaithe féideartha cur chun feidhme, an beart cúnaimh, nó codanna de, a chur chun feidhme i gcomhréir le Caibidil 9a agus i gcás inarb ábhartha, maidir le hacmhainneacht faighteora deontais arna dhámhachtain gan glao ar thograí chun an deontas a chur chun feidhme. Ainmneoidh an Chomhairle gníomhaí cur chun feidhme nó faighteoir deontais, tar éis don riarthóir daingniú a fháil go bhfuil an acmhainneacht sin ag an ngníomhaí cur chun feidhme nó ag an bhfaighteoir deontais. Mura féidir an acmhainneacht sin a dhaingniú, cuirfidh an riarthóir aon bhealaí eile chun an beart a chur chun feidhme in iúl don Chomhairle. I gcás inarb iomchuí, breithneoidh an riarthóir an chaoi ar cheart aghaidh a thabhairt ar theorainneacha sonracha ar acmhainneacht na ngníomhaithe féideartha cur chun feidhme, i gcomhréir le hAirteagal 66 (6). 6. Féadfaidh oibríocht bearta cúnaimh a chur chun feidhme freisin go hiomlán nó go páirteach de réir mar a chinnfidh an Chomhairle i gcomhréir le hAirteagal 60, go háirithe d’fhonn cúnamh comhtháite a sholáthar, lena n-áirítear oiliúint mhíleata, comhairle, tacaíocht ábharach a chur ar fáil agus faireachán a dhéanamh ar an úsáid a bhaineann an tairbhí aisti. 7. Ballstát, institiúid de chuid an Aontais, eagraíocht idirnáisiúnta, eagraíocht réigiúnach nó gníomhaí eile a gcuirtear de chúram air cur chun feidhme caiteachais oibríochta arna maoiniú faoin tSaoráid, cuirfidh sé i bhfeidhm na rialacha is infheidhme maidir le cur chun feidhme a chaiteachais féin. Ar an gcaoi chéanna, féadfaidh gníomhaí cur chun feidhme birt cúnaimh na rialacha is infheidhme maidir le cur chun feidhme a chaiteachais féin a chur i bhfeidhm faoi réir an mheasúnaithe dá dtagraítear in Airteagal 66. I gcás dibhéirseachtaí substainteacha idir na rialacha sin, de pháirt amháin agus forálacha an Chinnidh seo ar thaobh amháin agus na rialacha arna nglacadh ag an gCoiste de bhun Airteagal 11(6), ar an dtaobh eile, beidh tosaíocht ag an dá cheann dheireanacha sin. Chuige sin, féadfaidh an riarthóir freagrach na bearta ceartaitheacha is gá a ghlacadh chun cosaint leordhóthanach leasanna airgeadais na Saoráide a ráthú.

Airteagal 34 Cuntais bhainc 1. Aon chuntas bainc a bheidh ag an tSaoráid, osclófar é in institiúid iontaofa lena ceannoifig i mBallstát agus cuntas reatha nó gearrthéarma in euro a bheidh ann. 2. Mar sin féin, i gcás inar gá sin de bharr na n-imthosca agus tar éis formheas a fháil ón riarthóir lena mbaineann, féadfar cuntais a oscailt in institiúidí airgeadais ag a bhfuil ceannoifig lasmuigh den Aontas Eorpach agus in airgeadraí seachas an euro. 3. Ní féidir aon chuntas bainc de chuid na Saoráide a rótharraingt. 4. Íocfar rannchuidithe na mBallstát isteach i gcuntais bhainc thiomnaithe. Úsáidfear na rannchuidithe sin chun an méid a leanas a dhéanamh: (a) na réamhíocaíochtaí riachtanacha le ceannasaithe oibríochta chun caiteachas a bhaineann le costais choiteanna oibríochtaí a chur chun feidhme agus chun na híocaíochtaí riachtanacha a íoc le costas na mbeart cúnaimh nó aon chuid díobh ar oibríochtaí a chuireann chun feidhme iad; agus (b) na híocaíochtaí riachtanacha le gníomhaithe cur chun feidhme agus le soláthróirí is gá le haghaidh bearta cúnaimh. 5. Na rannchuidithe de bhun costais a sheasann an náisiún agus de bhun rannchuidithe deonacha, íocfar iad isteach i gcuntais bhainc thiomnaithe. Úsáidfear iad chun an caiteachas a chur chun feidhme ar cuireadh a riar de chúram ar an tSaoráid.

Airteagal 35 Soláthar 1. I gcás soláthar arna chur chun feidhme faoin tSaoráid go díreach nó trí oibríocht, is trí chonarthaí a thabharfar i gcrích thar ceann na Saoráide a dhéanfar an soláthar sin a bheidh le maoiniú nó le réamh-mhaoiniú tríd an tSaoráid chun soláthar sócmhainní sochorraithe nó dochorraithe a fháil, ach praghas a íoc, trí cheannach, léas, fáil ar cíos nó fruilcheannach, leis an rogha iad a cheannach nó gan, chomh maith le soláthar seirbhísí nó cur i gcrích oibreacha. 2. Beidh na nósanna imeachta soláthair dírithe, trí iomaíocht chothrom oscailte, ar an soláthar is éifeachtúla a áirithiú a bheidh ag teacht le riachtanais na n-oibríochtaí nó na mbeart cúnaimh. 3. Áireofar sna rialacha arna nglacadh ag an gCoiste um an tSaoráid de bhun Airteagal 11(6) maidir le cur chun feidhme caiteachais arna mhaoiniú tríd an tSaoráid, forálacha lena mbunófar nósanna imeachta don soláthar i gcomhréir le míreanna 1 agus 2 den Airteagal seo.

Airteagal 36 Deontais 1. Féadfar bearta cúnaimh a chur chun feidhme trí dheontais arna ndámhachtain le glao ar thograí nó gan glao ar thograí. 2. Áireofar sna rialacha arna nglacadh ag an gCoiste de bhun Airteagal 11(6) maidir le cur chun feidhme an chaiteachais arna mhaoiniú faoin tSaoráid forálacha maidir le deontais a dhámhachtain agus a chur chun feidhme, lena n-áirítear sna cásanna cuí-réasúnaithe inar féidir deontais a dhámhachtain gan glao ar thograí. Áiritheofar leis na forálacha sin go ndéanfaidh an riarthóir maoirseacht dhian le linn chur chun feidhme na ndeontas agus cuirfear san áireamh leo go háirithe na rialuithe arna gcur i bhfeidhm ag an riarthóir i gcásanna bainistíochta dírí.

Airteagal 37 Socruithe riaracháin chun soláthar nó tacaíocht fhrithpháirteach sa todhchaí a éascú 1. Féadfaidh an tSaoráid socruithe riaracháin a thabhairt i gcrích leis na Ballstáit, le hinstitiúidí, comhlachtaí agus gníomhaireachtaí an Aontais, chomh maith le tríú Stáit, le heagraíochtaí idirnáisiúnta agus le heagraíochtaí réigiúnacha agus lena ngníomhaireachtaí chun soláthar sa todhchaí nó gnéithe airgeadais na tacaíochta frithpháirtí a éascú, nó an dá rud, ar an mbealach is costéifeachtaí is féidir. 2. Maidir leis na socruithe riaracháin dá dtagraítear i mír 1: (a) beidh siad faoi réir comhairliúchán roimh ré arna dhéanamh ag an gCoiste má thugtar i gcrích iad leis na Ballstáit, le hinstitiúidí de chuid an Aontais, nó le comhlachtaí nó gníomhaireachtaí de chuid Ballstáit nó de chuid an Aontais; (b) cuirfear faoi bhráid an Choiste iad lena bhformheas roimh ré má thugtar i gcrích iad le tríú Stáit, eagraíochtaí idirnáisiúnta nó eagraíochtaí réigiúnacha. 3. Is é an riarthóir freagrach, nó de réir mar is iomchuí, an ceannasaí oibríochta lena mbaineann, ag feidhmiú thar ceann na Saoráide, agus údaráis riaracháin inniúla na bpáirtithe eile dá dtagraítear i mír 1, a shíneoidh na socruithe riaracháin dá dtagraítear i mír 1. 4. Féadfar creatchonarthaí a thabhairt i gcrích chun soláthar a éascú ar an mbealach is costéifeachtaí. Cuirfear creatchonarthaí faoi bhráid an Choiste lena bhformheas sula síneoidh an riarthóir freagrach iad. Féadfaidh na Ballstáit agus ceannasaithe oibríochta úsáid a bhaint as creatchonarthaí más mian leo. Má thugann an tSaoráid creatchonarthaí i gcrích, ní bheidh sé sin ina oibleagáid ar aon Bhallstát nach bhfuil ina pháirtí ann earraí agus seirbhísí a fháil ar bhonn na gconarthaí sin.

CAIBIDIL 6

Tuarascálacha airgeadais, cuntais agus iniúchadh

Airteagal 38 Tuarascálacha airgeadais rialta don Choiste Gach 3 mhí, le tacaíocht ón oifigeach cuntasaíochta freagrach agus ó na ceannasaithe oibríochta, cuirfidh gach riarthóir tuarascáil faoi bhráid an Choiste ar chur chun feidhme an ioncaim agus an chaiteachais a thagann faoina fhreagracht nó faoina freagracht ó thús na bliana airgeadais, mar aon le tuarascáil sreabhaidh airgid agus tuarascáil ar an íostaisce chomhfhreagrach.

Airteagal 39 Cuntais 1. Coimeádfaidh gach oifigeach cuntasaíochta na cuntais ar na rannchuidithe a iarrfar agus na haistrithe cistí a thagann faoina fhreagracht nó faoina freagracht. Tarraingeoidh an t-oifigeach cuntasaíochta suas freisin na cuntais i leith an chaiteachais agus an ioncaim arna gcur chun feidhme faoi fhreagracht dhíreach an riarthóra lena mbaineann. 2. Agus tacaíocht ó cheannasaithe oibríochta aige nó aici, tarraingeoidh an t-oifigeach cuntasaíochta d’oibríochtaí suas na cuntais bhliantúla le haghaidh oibríochtaí agus le haghaidh na mbeart cúnaimh nó aon chuid díobh arb é oibríochtaí a chuireann chun feidhme iad. Tarraingeoidh an t-oifigeach cuntasaíochta um bearta cúnaimh suas na cuntais bhliantúla le haghaidh bearta cúnaimh le tacaíocht ó ghníomhaithe cur chun feidhme.

Airteagal 40 Rialacha ginearálta is infheidhme maidir le rialuithe 1. Déanfaidh an tSaoráid, trí bhíthin a hionadaithe nó trí bhíthin na gcomhlachtaí rialaithe nó iniúchóireachta is féidir léi a ainmniú, seiceálacha ar an láthair ar na hoibríochtaí agus ar na gníomhaithe cur chun feidhme, d’fhonn a áirithiú go gcomhlíonfar mar is cuí na rialacha arna mbunú leis an gCinneadh seo agus le cinntí an Choiste agus go gcomhlíonfar na forálacha sna comhaontuithe arna dtabhairt i gcrích leis na gníomhaithe cur chun feidhme. 2. Na daoine atá freagrach as ioncam agus caiteachas na Saoráide a iniúchadh, beidh imréiteach faighte acu, sula gcomhlíonfaidh siad a gcúram, maidir le rochtain ar fhaisnéis rúnaicmithe suas chuig leibhéal “SECRET UE/EU SECRET” nó imréiteach coibhéiseach ó Bhallstát nó ó ECAT, de réir mar is iomchuí. Áiritheoidh na daoine sin go n-urramóidh siad rúndacht na faisnéise agus go gcosnóidh siad na sonraí a bhfaighidh siad eolas orthu le linn a gcúraim iniúchóireachta, i gcomhréir leis na rialacha is infheidhme maidir leis an bhfaisnéis agus na sonraí sin. 3. Na daoine atá freagrach as iniúchóireacht a dhéanamh ar ioncam agus caiteachas na Saoráide, beidh rochtain acu gan mhoill agus gan fógra a thabhairt roimh ré ar na doiciméid agus inneachar na dtacaíochtaí sonraí uile a bhaineann leis an ioncam agus an caiteachas sin, agus ar an áitreabh ina gcoimeádtar na doiciméid agus na tacaíochtaí sin. Féadfaidh siad cóipeanna díobh a dhéanamh. Na daoine a bhfuil baint acu le cur chun feidhme ioncam agus chaiteachas na Saoráide, tabharfaidh siad an cúnamh is gá do na riarthóirí agus do na daoine atá freagrach as iniúchadh an ioncaim agus an chaiteachais sin agus a gcúram á chomhlíonadh acu. 4. Má bhraitear neamhrialtachtaí a mbaineann caillteanas airgeadais leo, glacfaidh an tSaoráid na bearta is gá leis an oibríocht, leis an ngníomhaí cur chun feidhme nó leis an soláthróir lena mbaineann chun aisghabháil nó aisíoc na méideanna lena mbaineann a áirithiú.

Airteagal 41 Iniúchóireacht inmheánach ar an tSaoráid 1. Ar mholadh ón riarthóir um oibríochtaí agus tar éis dó an Coiste a chur ar an eolas, ainmneoidh Ardrúnaí na Comhairle iniúchóir inmheánach agus ar a laghad leas-iniúchóir inmheánach amháin d’oibríochtaí. Ar mholadh ón riarthóir um bearta cúnaimh agus tar éis dó an Coiste a chur ar an eolas, ainmneoidh an tArdionadaí iniúchóir inmheánach um bearta cúnaimh. 2. Ceapfar na hiniúchóirí inmheánacha ar feadh tréimhse 4 bliana, a bheidh inathnuaite go ceann tréimhse iomlán nach rachaidh thar 8 mbliana. Ní mór na cáilíochtaí gairmiúla éigeantacha agus ráthaíochtaí leordhóthanacha eile maidir le slándáil agus neamhspleáchas a bheith ag na hiniúchóirí inmheánacha. Ní fhéadfaidh na hiniúchóirí inmheánacha a bheith ina n-oifigigh údarúcháin nó ina n-oifigigh chuntasaíochta agus ní fhéadfaidh siad páirt a ghlacadh in ullmhú na ráiteas airgeadais a bhaineann leis an tSaoráid. 3. Tuairisceoidh gach iniúchóir inmheánach don riarthóir atá freagrach maidir le bheith ag plé le rioscaí, trí thuairimí neamhspleácha a thabhairt faoi cháilíocht na gcóras bainistíochta agus rialaithe, agus trí mholtaí a thabhairt chun an bhainistíocht fhónta airgeadais a chur chun cinn. Beidh na hiniúchóirí inmheánacha freagrach go háirithe as measúnú a dhéanamh ar oiriúnacht agus ar éifeachtacht na gcóras bainistíochta inmheánaí agus as feidhmiú na ranna ábhartha agus beartais á gcur chun feidhme agus cuspóirí á ngnóthú trí thagairt do na rioscaí a bhaineann leo. 4. Comhlíonfaidh na hiniúchóirí inmheánacha a gcuid dualgas do na hábhair a bhaineann lena bhfreagrachtaí faoi seach maidir le gach roinn a bhfuil baint aici le bailiú ioncam na Saoráide nó le cur chun feidhme a cuid caiteachais. 5. Déanfaidh gach iniúchóir inmheánach iniúchadh amháin nó níos mó le linn na bliana airgeadais de réir mar is iomchuí agus tuairisceoidh sé nó sí don riarthóir atá freagrach. Cuirfidh an t-iniúchóir inmheánach atá freagrach na ceannasaithe oibríochta, agus i gcás inarb iomchuí na gníomhaithe cur chun feidhme, ar an eolas maidir lena chuid nó lena cuid torthaí agus moltaí. Áiritheoidh gach riarthóir, do na hábhair a bhaineann lena fhreagrachtaí nó lena freagrachtaí, lena n-áirítear trí na treoracha is gá a eisiúint do cheannasaithe oibríochta agus do ghníomhaithe, go ndéanfar beart de réir na moltaí a thug sé nó sí mar thoradh ar na hiniúchtaí. 6. Gach bliain, cuirfidh gach riarthóir tuarascáil faoi bhráid an Choiste ar an obair a rinneadh ar an iniúchadh inmheánach maidir le hábhair a bhaineann lena fhreagrachtaí nó a freagrachtaí, ina léireofar líon agus cineál na n-iniúchtaí inmheánacha a rinneadh, na barúlacha a tugadh, na moltaí a rinneadh agus na bearta leantacha i ndáil leis na moltaí sin. 7. Cuirfear imeachtaí agus tuarascálacha na n-iniúchóirí inmheánacha ar fáil do Choláiste na nIniúchóirí bunaithe de bhun Airteagail 42, i dteannta na ndoiciméad tacaíochta uile lena mbaineann.

Airteagal 42 Iniúchóireacht sheachtrach ar an tSaoráid 1. Bunófar Coláiste Iniúchóirí. Déanfaidh an Coláiste Iniúchóirí iniúchadh ar an ioncam agus ar an gcaiteachas a eascróidh as cur chun feidhme an Chinnidh seo de bhun Airteagal 1(2), mar aon le cuntais bhliantúla na n-oibríochtaí agus na mbeart cúnaimh. 2. Cinnfidh an Coiste líon na n-iniúchóirí is gá agus ceapfaidh sé comhaltaí an Choláiste Iniúchóirí ar feadh tréimhse suas le 3 bliana, tréimhse a fhéadfar a athnuachan uair amháin, as measc na n-iarrthóirí arna moladh ag na Ballstáit. Féadfaidh an Coiste Speisialta sainordú comhalta a shíneadh suas le 6 mhí. Caithfidh na hiarrthóirí a bheith ina gcomhaltaí den chomhlacht iniúchóireachta náisiúnta is airde de chuid cheann de na Ballstáit, nó a bheith molta ag an gcomhlacht úd, agus ní mór ráthaíochtaí leordhóthanacha a bheith ag gabháil leo ó thaobh slándála agus neamhspleáchais. 3. Féadfaidh an Coiste cúntóirí a cheapadh do chomhaltaí an Choláiste Iniúchóirí arna iarraidh sin don Choláiste Iniúchóirí. Ní mór ráthaíochtaí leordhóthanacha ó thaobh slándála agus neamhspleáchais a bheith ag gabháil leis na cúntóirí sin. Arna iarraidh sin don Choláiste Iniúchóirí, féadfaidh an Coiste a fhormheas go bhféadfaidh an Coláiste Iniúchóirí dul ar iontaoibh na tacaíochta seachtraí cáilithe chun iniúchadh a dhéanamh ar an tSaoráid. 4. I rith na bliana airgeadais agus ex post freisin, seiceálfaidh an Coláiste Iniúchóirí trí bhíthin rialuithe ar an láthair maille le rialuithe ar na doiciméid tacaíochta, go gcuirtear chun feidhme an caiteachas arna mhaoiniú nó arna réamh-mhaoiniú trí bhíthin na Saoráide agus an Cinneadh seo agus na rialacha a ghlactar de bhun Airteagal 12(6), mar aon le reachtaíocht is infheidhme, idir reachtaíocht náisiúnta agus reachtaíocht de chuid an Aontais, i gcás inarb iomchuí, á gcomhlíonadh aige, agus i gcomhréir le prionsabail na bainistíochta fónta airgeadais, eadhon prionsabail na barainneachta, na héifeachtachta agus na héifeachtúlachta, agus gur leor iad na rialuithe inmheánacha. 5. I gcás chomhaltaí an Choláiste Iniúchóirí agus a gcúntóirí, leanfaidh a gcomhlacht iniúchóireachta tionscnaimh dá bpá a íoc leo; is í an tSaoráid a íocfaidh speansais a misin i gcomhréir leis na rialacha atá le glacadh ag an gCoiste, mar aon le costas na tacaíochta seachtraí cáilithe. 6. Le linn a dtéarma oifige, déanfaidh comhaltaí an Choláiste Iniúchóirí agus a gcúntóirí an méid a leanas: (a) ní iarrfaidh ná ní bhfaighidh siad treoracha seachas treoracha ón gCoiste; laistigh dá shainordú, beidh Coláiste na nIniúchóirí agus a chomhaltaí go hiomlán neamhspleách agus is iad amháin a bheidh freagrach as stiúradh a n-iniúchta sheachtraigh; (b) ní thuairisceoidh siad faoina gcúraimí ach amháin chuig an gCoiste. 7. Toghfaidh Coláiste na nIniúchóirí a chathaoirleach as a chomhaltaí féin gach bliain, nó cuirfidh sé síneadh le téarma oifige an Chathaoirligh reatha. Glacfaidh Coláiste na nIniúchóirí na rialacha is infheidhme maidir le hiniúchtaí arna gcur i gcrích ag a gcuid comhaltaí i gcomhréir leis na caighdeáin idirnáisiúnta is airde. Formheasfaidh sé na tuarascálacha iniúchóireachta arna dtarraingt suas ag a gcomhaltaí féin sula gcuirtear faoi bhráid an riarthóra agus an Choiste iad. 8. Féadfaidh na riarthóirí nó daoine arna gceapadh ag ceachtar de na riarthóirí sin, iniúchadh a dhéanamh aon tráth ar an gcaiteachas a mhaoinítear tríd an tSaoráid. Ina theannta sin, féadfaidh an Coiste, ar bhonn moladh ó cheachtar de na riarthóirí nó ó Bhallstát, iniúchóirí seachtracha breise a cheapadh aon tráth, ar bhonn ad hoc, agus is é an Coiste a chinnfidh a gcúraimí agus a gcoinníollacha seirbhíse siúd.

Airteagal 43 Cuntais bhliantúla agus olltoradh buiséid a thíolacadh 1. Déanfaidh gach oifigeach cuntasaíochta ón tSaoráid, le cúnamh ón riarthóir atá freagrach, dréachtchuntais bhliantúla na Saoráide do na hábhair a bhaineann lena bhfreagrachtaí a bhunú agus a sholáthar do Choláiste na nIniúchóirí faoin 15 Bealtaine tar éis dheireadh na bliana airgeadais. Úsáidfidh an t-oifigeach cuntasaíochta um oibríochtaí na cuntais arna soláthar ag na ceannasaithe oibríochtaí, lena n-áirítear cuntais na mbeart cúnaimh nó cuntais aon choda díobh a chuir an oibríocht chun feidhme. Úsáidfidh an t-oifigeach cuntasaíochta um bearta cúnaimh na cuntais arna soláthar ag na gníomhaithe cur chun feidhme. Faoin dáta céanna, soláthróidh gach oifigeach cuntasaíochta don Choiste barrachas buiséid na bliana airgeadais le haghaidh gach teideal sa bhuiséad a bhfuil sé nó sí freagrach as. Soláthróidh gach riarthóir don Choiste tuarascáil bhliantúil ar ghníomhaíochtaí do na hábhair a bhaineann lena fhreagrachtaí nó lena freagrachtaí faoi seach. 2. Ar bhonn na hoibre iniúchóireachta arna déanamh, lena n-áirítear an tacaíocht sheachtrach cháilithe dá dtagraítear in Airteagal 42(3), soláthróidh Coláiste na nIniúchóirí a cuid nó a chuid torthaí iniúchóireachta maidir lena gcuntais faoi seach do gach oifigeach cuntasaíochta agus do gach ceannasaí oibríochta faoin 15 Iúil. 3. Tarchuirfidh gach oifigeach cuntasaíochta, le cúnamh ón riarthóir atá freagrach, cuntais bhliantúla iniúchta deiridh na Saoráide do na hábhair a bhaineann lena fhreagrachtaí nó lena freagrachtaí, chuig an gCoiste faoin 30 Meán Fómhair. 4. Soláthróidh Coláiste na nIniúchóirí a thuarascáil iniúchóireachta, lena n-áirítear an tuairim iniúchóireachta, faoin 30 Meán Fómhair, tar éis dheireadh na bliana airgeadais. Scrúdóidh an Coiste an tuarascáil iniúchóireachta, an tuairim iniúchóireachta agus na cuntais bhliantúla d’fhonn urscaoileadh a dheonú do gach riarthóir agus do gach ceannasaí oibríochta. 5. Coinneofar doiciméid tacaíochta do chuntais bhliantúla na Saoráide, ar feadh tréimhse 5 bliana ón dáta ar deonaíodh an t-urscaoileadh comhfhreagrach. Nuair a chuirfear deireadh leis an oibríocht, áiritheoidh ceannasaí na hoibríochta go dtarchuirfear na doiciméid tacaíochta ar fad, lena n-áirítear doiciméid maidir le cur chun feidhme aon bhirt chúnaimh nó aon chuid de a chuir an oibríocht chun feidhme, chuig an riarthóir le haghaidh oibríochtaí. 6. An t-olltoradh buiséid do bhliain airgeadais dá formheasadh na cuntais, cinnfidh an Coiste é a iontráil sa bhuiséad don bhliain airgeadais ina dhiaidh sin mar ioncam nó mar chaiteachas, ag brath ar na himthosca. Féadfaidh an Coiste a chinneadh, áfach, sula bhformheasfar na cuntais mar sin, meastachán den olltoradh buiséid a iontráil, ach an tuairim iniúchóireachta a bheith faighte aige ó Choláiste na nIniúchóirí. Tíolacfaidh an riarthóir atá freagrach na buiséid leasaitheacha is gá agus aird á tabhairt ar thabhairt anonn cistí. 7. Mura féidir aisíocaíocht a dhéanamh go hiomlán trí asbhaint ó na rannchuidithe atá dlite don tSaoráid, aisíocfar iarmhéid olltoradh an bhuiséid leis na Ballstáit lena mbaineann i gcomhréir le heochair OIN de chuid na bliana aisíocaíochta.

TEIDEAL III

NA RIALACHA SONRACHA IS INFHEIDHME MAIDIR LE hOIBRÍOCHTAÍ

CAIBIDIL 7

Costais choiteanna agus costais a sheasann an náisiún

Airteagal 44 Costais chomhpháirteacha agus tréimhsí incháilitheachta a shainmhíniú 1. Íocfaidh an tSaoráid na costais choiteanna a liostaítear in Iarscríbhinn III le linn na céime ullmhúcháin d’oibríocht, a mhairfidh ó fhormheas choincheap an bhainistithe géarchéime go dtí go gceapfar an ceanna